हॉलिवूड स्टार टॉम क्रुझचा अॅक्शन थ्रिलर सिनेमा मिशन इम्पॉसिबलच्या पुढच्या भागाची प्रेक्षक आतुरतेने वाट पाहत आहेत . या सिनेमाचे आधीचे सर्व भाग प्रेक्षकांच्या पसंतीस उतरले होते . प्रेक्षक आता या सिनेमाच्या सहाव्या भागाची वाट पाहत आहेत . सध्या टॉम या सिनेमाच्या प्रमोशनमध्ये व्यग्र आहे . नुकत्याच झालेल्या एका मुलाखतीत टॉमने या सिनेमाच्या चित्रीकरणावेळी झालेल्या अपघाताबद्दल सांगितले . या मुलाखतीदरम्यान त्याच्या अपघाताचा व्हिडिओही प्रेक्षकांना दाखवण्यात आला . हा व्हिडिओ सध्या मोठ्या प्रमाणात सोशल मीडियावर व्हायरल होत आहे . अॅक्शनप्रेमींसाठी हा सिनेमा एक पर्वणीच असते . सिनेमाच्या प्रत्येक भागात टॉम क्रुझने जबरदस्त अॅक्शन सीन दिले आहेत . टॉम नेहमीच प्रत्येक अॅक्शन सीन स्वतः करायला प्राधान्य देतो . तो डमीचा वापर करत नाही . मिशन इम्पॉसिबल सिनेमातील एक स्टंट करताना त्याच्या पायाला गंभीर दुखापत झाली . टॉम त्याच्या टीमसह ग्राहम नॉर्टन शोमध्ये सिनेमाचे प्रमोशन करण्यासाठी गेला होता . यावेळी तो म्हणाला की , एका सीनमध्ये टॉम हॅन्रीचा पाठलाग करताना दाखवण्यात आला आहे . त्याच्या पाठीला सुरक्षेच्यादृष्टीने दोन सेफ्टी वायरही आहेत . त्या दृश्यात तो एका छतावरून उडी मारताना दिसतो . बिल्डिंगवर उडी मारताना त्याचा पाय भिंतीवर जोरात आदळतो आणि पायाची हाडं मोडली होती . त्याच्या पायाला दोन फ्रॅक्चरही झाली होती . या अॅक्शन सीनचे चित्रीकरण दुबईतील बुर्ज खलीफा येथे करण्यात आले आहे . या वर्षी २७ जुलैला हा सिनेमा प्रदर्शित होणार आहे . सिनेमात टॉम क्रुझसोबत हेन्री कॅविल , रेबेका फर्ग्युसन , अँजेला बेसेट आणि एलेक बॉल्डविन यांच्या मुख्य भूमिका आहेत .


देशात हवेत उडणारी टॅक्सी या संकल्पनेला आता मूर्त रुप येणार असल्याचे नक्की झाले आहे . येत्या काही वर्षात भारतात या फ्लाईंग टॅक्सी दाखल होणार असल्याचे संकेत मिळाले आहेत . अमेरीकन कंपनी असलेल्या उबरच्या उबर एलिवेट या कंपनीने २०१३ पर्यंत जगातील ५ देशांमध्ये ही सुविधा सुरु करणार असल्याचे सांगितले असून त्यामध्ये भारताचा समावेश आहे . भारताबरोबरच जपान , फ्रान्स , ऑस्ट्रेलिया आणि ब्राझील या देशांचीही या सेवेसाठी निवड करण्यात आली आहे . त्याआधी लॉस एंजेलिस आणि दलास याठिकाणी प्रायोगिक तत्वावर ही सुविधा सुरु करण्यात येणार आहे . कंपनीने नुकतीच नागरी उड्डाण मंत्री जयंत सिन्हा यांच्याशी याबाबत बोलणी केली . भारतात सुरुवातीला दिल्ली आणि मुंबईमध्ये ही सेवा सुरु होणार असल्याचे बोलले जात आहे . त्यामुळे घाईच्या वेळेला अगदी कमी वेळात हवेतून एका ठिकाणहून दुसऱ्या ठिकाणी पोहोचणे प्रवाशांना शक्य होणार आहे . ही इलेक्ट्रीक टॅक्सी प्रतितास ३०० किलोमीटर या वेगाने उडू शकेल . हजार ते दोन हजार फूटांवर उडणाऱ्या या टॅक्सीचा हॅलिकॉप्टरपेक्षा कमी आवाज होईल . अंतराळ कायद्याअंतर्गत उबरने या प्रकल्पासाठी नासासोबत करार केला आहे . त्याअंतर्गत शहरी भागात हवाई टॅक्सी संदर्भातील संशोधन , प्रगती आणि चाचणीसंदर्भातील आव्हानांवर काम केल जात असल्याचे नासाच्या पदाधिकाऱ्यांनी सांगितले . आता उडणारी टॅक्सी असल्याने याचा दरही जास्त असेल असे आपल्याला साहजिकच वाटेल . पण हा दर सामान्य टॅक्सी इतकाच ठेवण्याचा प्रयत्न कऱणार असल्याचे कंपनीकडून सांगण्यात आले आहे . त्यामुळे या अनोख्या सेवेसाठी तुम्हाला जास्तीचे पैसे मोजण्याची आवश्यकता नसेल असा अंदाज आहे . शहारांमध्ये दिवसेंदिवस वाढत असलेली लोकसंख्या आणि त्यामुळे शहराच्या वाहतुक व्यवस्थेवर निर्माण होणार ताण यामुळे काही प्रमाणात कमी होईल अशी आशा आहे .


‘तो आला , त्याने पाहिलं आणि त्याने जिंकलं… . ’ असेच काहीसे नुकत्याच प्रदर्शित झालेल्या ‘सुलतान’ चित्रपटासोबत घडले आहे . ईद आणि सलमान हे आता एक वेगळेच समीकरण होउन बसले आहे . ‘यशराज फिल्म्स’ ची निर्मिती आणि अली अब्बास जफ्फर यांचे दिग्दर्शन असणारा बहुप्रतिक्षित ‘सुलतान’ चित्रपटगृहांनर धडकला आणि बघता बघता चित्रपट रसिकांनी या चित्रपटाला कौतुकाच्या उत्तुंग शिखरावर नेउन ठेवले . सिंगल स्क्रिन आणि मल्टीप्लेक्समधले सर्व ‘शो’ हाऊसफुल्ल असणाऱ्या या चित्रपटाचे सलमानच्या चाहत्यांसह अनेक जाणकार चित्रपट समीक्षकांनीही फार कौतुक केले आहे . ‘बॉलीवुडचा भाईजान’ सलमान खान आणि अभिनेत्री अनुष्का शर्मा यांच्या मुख्य भूमिका असणाऱ्या या चित्रपटाला ‘बॉक्सऑफिसवर’ कोटींच्या कोटी उड्डाणे घेत धमाकेदार सुरुवात मिळाली आहे . चित्रपट प्रदर्शित होण्याच्या काही तासंपूर्वीच ‘सुलतान’ लीक झाल्याच्या बातम्यांनी सिनेवर्तुळात एकच खळबळ माजली होती , पण या बातमीला न जुमानता चाहत्यांनी भाईजानची ही चित्रपटरुपी ‘ईदी’ कबूल केली असेच दिसत आहे . ‘सुलतानच्या’ धमाकेदार यशाबद्दल प्रतिक्रिया देताना प्रसिद्ध व्यापार विश्लेषक तरन आदर्श आणि समीक्षक कोमल नाहता यांनी ट्विटरवरुन काही आकडेवारी मांडत चित्रपटाचे भरभरुन कौतुक केले आहे . समीक्षकांची , व्यापार विश्लेषकांची आणि सर्वात महत्त्वाचे म्हणजे चाहत्यांची वाहवा मिळवत ‘सुलतान’ आणखीन किती विक्रमांना गवसणी घालणार ? याकडेच सगळ्यांचे लक्ष लागून राहिले आहे .


कवयित्री विमल लिमये यांची ‘घर असावे घरासारखे , नकोत नुसत्या भिंती , तिथे असावा प्रेम जिव्हाळा , नकोत नुसती नाती , ’ ही कविता प्रसिद्ध आहे . या कवितेतील विचार खरी करणारी , नात्यांतील हरवलेल्या संवादाचा शोध घेणारी मालिका ‘ललित २०५’ लवकरच प्रेक्षकांच्या भेटीला येत आहे . येत्या ६ ऑगस्टपासून रात्री ८ . ३० वाजता स्टार प्रवाह वाहिनीवर ही मालिका पाहता येणार आहे . पैठणीचा पारंपरिक व्यवसाय असलेल्या राजाध्यक्ष कुटुंबाची गोष्ट या मालिकेतून उलगडणार आहे . या कुटुंबाची प्रमुख आहे आजी . कुटुंबातील दुभंगलेली मनं जोडण्यासाठी सुमित्रा राजाध्यक्ष कसे आणि काय काय प्रयत्न करतात याचं चित्रण या मालिकेत करण्यात आलं आहे . आजच्या काळात एकत्र कुटुंब पद्धत विरळ होत चालली आहे . त्यातही आजीचा सहवास लाभणं दुर्मिळ होतंय . या पार्श्वभूमीवर , आपल्या पुढच्या पिढ्यांना , आपल्या कुटुंबाला जोडून ठेवणाऱ्या आजीची धडपड असलेलं कथानक हे या मालिकेचं वैशिष्ट्य ठरणार आहे . वाचा : ‘तू चिडला आहेस का , श्रीदेवीचे अखेरचे शब्द आजही आठवतात’ ‘अग्निहोत्र’नंतर बऱ्याच वर्षांनी सुहास जोशी मालिकेत झळकत आहेत . या मालिकेविषयी सांगताना त्या म्हणाल्या ‘ही एक कौटुंबिक मालिका आहे . मी साकारत असलेली आजी तुम्हाला तुमच्या आजीची नक्कीच आठवण करुन देईल याचा मला विश्वास आहे . ’ आदेश बांदेकर यांच्या सोहम प्रॉडक्शननं या मालिकेची निर्मिती केली आहे . आदेश बांदेकर यांचा सुपुत्र सोहम बांदेकर या मालिकेच्या निमित्ताने पहिल्यांदाच निर्माता म्हणून समोर येणार आहे . ‘ललित २०५’मध्ये सुहास जोशी , सागर तळाशीकर , धनश्री दवांगे , संग्राम समेळ , अमृता पवार , अनिकेत केळकर , कीर्ती मेहेंदळे , अमोघ चंदन , मानसी नाईक अशी उत्तम स्टारकास्ट आहे . शिरीष लाटकर या मालिकेचं लेखन करत आहेत . या मालिकेच्या चित्रीकरणसाठी ठाणे येथे खास सेट उभारण्यात आला आहे .


बॉलिवूड म्हटलं की कलाकार आणि त्यांच्या विषयीच्या विविध चर्चा आल्याच पाहिजेत . या लखलखत्या दुनियेत नक्की घडतंय तरी काय हे जाणून घेण्यासाठी सर्वचजण उत्सुक असतात . थोडक्यात काय तर गॉसिप सर्वांनाच हवेहवेसे वाटते . गॉसिप… मग ते कसेही असो आणि ते कोणाबद्दलही असो . पण , नेमके हे गॉसिप जाणून घेण्यासाठी अनेकांचीच धडपड सुरु असते . या गॉसिपिंगपासून अभिनेत्री करिना कपूरही दूर नाही असेच म्हणावे लागेल . विविध कारणांनी आणि कार्यक्रमांच्या निमित्ताने एकमेकांसमोर येणारे , एकमेकांना भेटणारे हे कलाकार आणि त्यांच्यामध्ये होणारी चर्चा याबद्दल खुद्द करिनासुद्धा उत्सुक आहे हे एका व्हिडिओमुळेच सध्या स्पष्ट होत आहे . काही दिवसांपूर्वी मुंबईत पार पडलेल्या एका कार्यक्रमादरम्यान बेगम करिना कपूर प्रसारमाध्यमांसोबत बोलतानाचा हा व्हिडिओ आहे . कोणा एका कार्यक्रमादरम्यान मुख्य विषयाला सोडून , त्यापासून भरकटत जाऊन स्वतःच्याच गप्पा मारण्याची आणि कोण भेटलं की गॉसिपिंग करण्याची ही करिनाची काही पहिलीच वेळ नव्हती . त्यामुळेच का असेना… पण तिला बॉलिवूडची गॉसिप क्वीन म्हटलं जातं . करिनाचा हाच दिलखुलास स्वभाव आणि या हटके गुणामुळेच ती अनेकांच्या आवडत्या अभिनेत्रींपैकी एक आहे हे मात्र नक्की . प्रसारमाध्यमांच्या विविध प्रश्नांना उत्तेर देत असतानात करिनाला आमिर खानच्या पत्नीने म्हणजेच किरण रावने पाहिले आणि ती करिनाला भेटायला आली . किरण आणि करिनाची गळाभेट होताच त्यानंतर या दोघीही गप्पांमध्ये इतक्या रंगल्या की त्यांचे प्रसारमाध्यमांच्या प्रश्नांकडेही लक्ष राहिले नाही . यादरम्यानच करिनाने एक आई म्हणून किरण रावचे फारच कौतुकही केले . अवघ्या काही मिनिटांसाठी या दोघींनीही प्रसारमाध्यमांकडे नजर टाकली आणि पुन्हा कोण , कुठे , कधी… . असे प्रश्न विचारत करिनाचे गॉसिपिंग इथेही सुरु झाल्याचे या व्हिडिओमध्ये दिसत आहे . अभिनेत्री करिना कपूर सध्या तिच्या गरोदरपणाचा आनंद घेत आहे . गरोदरपणाची बातमी आल्यापासून ते अगदी आताच्या घडीपर्यंत करिना सर्वतोपरी तिचे गरोदरपण एन्जॉय करत आहे असेच म्हणावे लागेल . चित्रपट म्हणू नका , फॅशन शो म्हणू नका किंवा मग सेलिब्रिटी पार्ट्या म्हणू नका . करिना या सर्वच ठिकाणी आवर्जून हजेरी लावत आहे . नुकतेच फॅशन डिझायनर मनिष मल्होत्राच्या वाढदिवसाच्या पार्टीमध्येही एका काळ्या रंगाच्या गाऊनमध्ये करिना सुरेख दिसत होती . अनेकांच्या नजरा या ‘टू बी मम्मा’ वर खिळल्या होत्या . इतकेच नव्हे तर विविध फोटोशूटच्या निमित्ताने समोर येणारे करिनाचे काही ग्लॅमरस फोटो आणि गरोदरपणातही तिचा काम करण्याचा उत्साह पाहून अनेकजण तिची प्रशंसा करत आहेत अभिनेत्री करिना कपूरने तिच्या वागण्यातून आणि कृत्यातून चित्रपटसृष्टीमध्ये आजवरचा एक वेगळाच आदर्श घातला आहे असे म्हणायला हरकत नाही . आता सर्वांच्या नजरा लागल्या आहेत ते म्हणजे करिनाच्या होणाऱ्या बाळाकडे . त्यामुळे सैफिनाच्या कुटुंबाचा त्रिकोण पूर्ण करणारा एक दुवा काही दिवसांतच त्यांच्या जीवनात येणार आहे .


कोल्हापूर स्पोर्टस असोसिएशनच्या फुटबॉल संघ नोंदणीला सुरवात झाली . पहिल्या दिवशी १२ संघ व ८० खेळांडूची नोंदणी ‘केएसए’कडे झाली . यामध्ये एका परदेशी , तर दोन पुण्यातील खेळाडूंचा समावेश आहे . शहरातील काही स्टार फुटबॉल खेळाडूंनीही यावर्षी संघबदल केला आहे . २७ पर्यंत नियमित , तर ३० पर्यंत विलंब नोंदणी सुरू राहणार आहे . नोंदणीत एका परदेशी तर पुण्यातील दोन खेळाडूंचा समावेश आहे . याशिवाय काही स्टार खेळाडूंनी संघबदल केल्याचेही दिसून आले . हमीद बलोगन या परदेशी खेळाडूची फुलेवाडी संघाकडून नोंदणी झाली . याशिवाय पुण्यातील रियाज यादगिरी याने फुलेवाडी , तर मयूर शेलारने संयुक्त जुना बुधवार संघाकडून नोंदणी केली . २७ ऑक्टोबरपर्यंत नियमित , तर त्यानंतर २९ व ३० ऑक्टोबरपर्यंत विलंब नोंदणी सुरू राहणार आहे . संघ बदल केलेले खेळाडू खेळाडू आधीचा संघ आताचा संघ सचिन बरामते प्रॅक्टिस ‘अ’ संयुक्त जुना बुधवार दीपराज राऊत खंडोबा फुलेवाडी ‘अ’ नितांत कोरणे शिवाजी तरुण मंडळ मंगळवार पेठ मोहित मंडलिक संध्यामठ दिलबहार ‘अ’ नोंदणी झालेले संघ असे प्रॅक्टिस ‘अ’ / ‘ब’ संध्यामठ बालगोपाल फुलेवाडी उत्तरेश्वर संयुक्त जुना बुधवार दिलबहार - ‘अ’ मंगळवार पेठ ऋणमुक्तेश्वर साईनाथ स्पोर्टस पोलिस .


जगाची थाळी वांग्याचं भरीत भारतात हा कुणाच्याही घरी केला जाणारा अगदी साधा पदार्थ . पण गंमत म्हणजे जगभरात सगळीकडे थोडय़ाफार फरकाने याच पद्धतीने वांग्याचं भरीत केलं जातं . त्याचं नाव वेगळं असतं इतकंच . न्यू यॉर्क ! तिथले वेगवान जीवन आणि उंच इमारती , सगळेच मोठे , भव्य असे ! मला त्या चकचकाटाचे फारसे आकर्षण नव्हते , मला बघायचा होता तो भाग होता निर्वासितांचा , दूरवरून येऊन न्यू यॉर्कमध्ये स्थाईक झालेल्या असंख्य तांडय़ांचा ! या सगळ्या लोकांनी स्वतः सोबत स्वतःची वैशिष्टय़पूर्ण संस्कृती जमेल तशी , जमेल तेवढी , अक्षरशः पिशवीत भरून इथे अमेरिकेत आणली आहे ! न्यूयॉर्कचे असंख्य छोटे रस्ते , गल्ल्या या लोकांच्या छोटय़ा दुकानांनी , खानावळींनी नटले आहेत . उत्तम चवीचे वैविध्यपूर्ण जेवण , अक्षरशः जगाची थाळी खायची असेल तर न्यूयॉर्क हेच ते शहर ! इथे मी संध्याकाळी फिरत असताना , मला भाजलेल्या वांग्याचा वास आला . प्रश्न पडला इथे भरीत कोण करतंय ! एक छोटय़ा खोपटवजा जागेत , एक लेबनीज खानावळ होती , तिथे मोठय़ा परातीत घट्टसर पसरून ठेवलेले वांग्याचे गरगट दिसले . . कुतूहल चाळवले , भूक चाळवली आणि चक्क साडेचार पाच वाजता मी पिटा ब्रेड सोबत हे लेबनीज भरीत खाऊ लागले ! चव साधारण आपल्याच भरतासारखी , त्यात ऑलिव्हची भर आणि अर्थात तिळाची ! काय प्रकार हा ! तर म्हणे बाबा गनुश ! हे माणसाचे नाव आहे का पदार्थाचे ? त्याचीदेखील गंमत आहे ! बाबा अर्थात वडील याच अर्थी आहे , गनुश कोणाचे तरी नाव असावे कदाचित , त्याचा उलगडा नाही होत , मात्र लाडावलेले वडील अशा अर्थाने त्याचा वापर होतो . याची एक छोटीशी गोष्ट मध्य पूर्व देशांत प्रचलित आहे की हा पदार्थ खूप पूर्वी एखाद्या मुलीने तिच्या वय झालेल्या वडिलांसाठी , ज्यांना काहीच चावून खाता येत नसावे , त्यांच्यासाठी बनवला असावा . म्हणून यातील प्रत्येक जिन्नस बारीक वाटून अगदी त्याची पेस्ट केलेली असते . वांगी भाजून त्यांची साल सोलून , बारीक कुटून त्यात तिळाचे वाटण - ताहिनी नावाने ओळखली जाणारे , ऑलिव्हचे तेल , ठेचलेला लसूण , थोडा िलबाचा रस आणि मीठ घालून बाबा गनुश बनवतात . या पदार्थाचा उगम किंवा एक विशिष्ट देश नाही , कारण प्रत्येक देशात वेगवेगळ्या पद्धतीने हा बनवला जातो . मुख्यत्वे लेवंटाइन ( levantine ) खाद्यप्रकारात हा पदार्थ मोडतो . लेवांट हा प्रदेश म्हणजे पूर्वी मेडिटरेनियनमधील अनेक प्रांत जोडून तयार होणारा भाग . या भागाला अरेबिकमध्ये बिलाद अश शम आणि माश्रिक या नावाने संबोधले जाते . यात सध्याचे जॉर्डन , सीरिया , लेबनॉन , पॅलेस्टाइन , तुर्कस्तानचा दक्षिणी भाग येतो . याच्या जवळपास जाणाऱ्या अजून दोन खाद्यसंस्कृती आहेत , मुख्य प्रवाह मेडिटरेनियन आणि जोडून सायप्रस ! या सगळ्यात अनेक साधम्र्य असलेले पदार्थ बनवले जातात . लेवांट खाद्यप्रकारात तीन पदार्थ मुख्य आहेत , त्यातला एक आहे बाबा गनुश , दुसरे दोन आहेत , हम्म्स आणि ताब्बुलेह ! बाबा गनुशसारखाच थोडा अजून एक तिखट पदार्थ करतात त्याला मुताब्ब्ल म्हणतात . फरक इतकाच की यात डािळबाचे दाणेदेखील वापरले जातात . अम्रेनियातल्या या मुताब्ब्लमध्ये जिऱ्याची पूडदेखील घालतात , तर जॉर्जयिामधील प्रकारात वांगी तळून घेऊन मग ती वाटतात . त्यात डािळब दाणे आणि कोिथबीर घालतात . तुर्कस्तानातल्या अशाच पदार्थात टोमाटो , ढोबळी मिरची आणि दही घालतात . इस्रायलमध्ये सलत हात्झीलीम या नावाने हा पदार्थ ओळखला जातो . त्यात कधी पार्सेली ( parsley ) ही कोिथबिरीसदृश असलेली मात्र चवीला निराळी असलेली वनस्पती घालतात तर कधी ताहिनी ( तिळाची पेस्ट ) ऐवजी मेयोनेज घालतात . मोराक्कोमध्ये झालूक , तर इराणमध्ये काश्क - ए - बदम्जान या नावाने हाच पदार्थ ओळखला जातो . युरोपात ग्रीस , सायप्रस , मासेडोनिया , रोमेनिया , हंगेरी या देशातदेखील वांगे भाजून अथवा तळून घेऊन त्याचे भरताच्या आसपास जाणारे पदार्थ बनतात . त्यात कधी व्हे ( whey म्हणजे दहय़ाच्या खालचे पाणी ) घालतात , कधी चीज तर कधी अक्रोड . रशिया आणि युक्रेनमध्ये बख्लाझान्नया इक्रा या नावाने देखील वांग्याचा पदार्थ बनवतात . भारतासारख्याच चवीचा बैंगन भरता हा बांगलादेश , पाकिस्तान आणि अफगाणिस्तान या देशातदेखील बनतो . चीनमध्येदेखील वांगे भाजून त्याला बारीक वाटून त्यात लसूण आणि सोया सॉस घालतात . काही चिनी प्रांतात त्यात मिरच्या आणि आणि कोिथबीरदेखील घालतात . फ्रान्समध्ये Caviar dlaubergine या पदार्थात वांगं भाजून , सोलून , वाटून घेऊन त्यात टोमॅटो , लसूण , िलबाचा रस आणि पार्सेली घालून बनवतात . असे हे भरीत जगभरात खवय्यांच्या पसंतीस उतरले आहे ! भारतातदेखील अनेक प्रांतात भरीत बनवले जाते , विशेषकरून पंजाब , आसाम , कर्नाटक , बंगाल , गुजरात , तामिळनाडू , उत्तर प्रदेश , बिहार आणि महाराष्ट्र ! प्रत्येक प्रांतात , त्यात घालण्यात येणारे तेल , त्याचे प्रमाण आणि प्रकार निरनिराळे आहेत . कुठे शेंगदाण्याच्या तेलाची फोडणी , तर कुठे नुसतेच सरकीचे तेल , तर कुठे तिळाचे तेल घालतात . काश्मीरमध्ये चोएक वान्गुन या नावाचा पदार्थ करतात , त्यात चिंचेचा कोळ घातला जातो . त्याचबरोबर भरतासोबत खाल्ले जाणारे जोडपदार्थदेखील निराळे आहेत , कुठे भात , कुठे भाकरी , कुठे पुरी , कुठे पराठा , तर कुठे लिट्टी ! त्रिनिदाद , सुरिनाम आणि गुयाना या देशात फार पूर्वी भारतीय कामगार नेले गेले होते . त्यांचे वंशज बैंगन भरताला बैंगन चोखा या नावाने ओळखतात . महाराष्ट्रातदेखील प्रत्येक प्रांतात निरनिराळ्या प्रकारे भरीत बनवले जाते . दोन महत्त्वाचे फरक म्हणजे कच्चे भरीत आणि फोडणीचे भरीत ! बाकी फरक तर अगदी वांगं भाजण्यापासून सुरू होतो . कोणी कोळशावर वांगी भाजते , कधी तूरकाटय़ावर तर कधी विदर्भात कापसाच्या काटक्यावर . यात वांग्यासोबत कोणी पातीचा कांदा वापरतात , कधी कोवळी मेथीची पाने तर कधी नुसते टोमाटो , कोिथबीर आणि कांदा . कधी दहय़ात तर कधी फोडणी करूनदेखील भरीत बनवले जाते . या भरताची एक निराळी गोष्टसुद्धा आहे ! ६ सप्टेंबर २०११ रोजी दिल्लीत , दिल्ली हाट या प्रदशर्नासाठी , ले मेरिडियन हॉटेलमध्ये सेंद्रिय पद्धतीच्या ३४२ किलो वांग्यांचे भरीत बनवण्यात आले होते . हा एक विश्वविक्रम आहे एकाच जागी , एकाच वेळी , एकच पदार्थ एवढय़ा मोठय़ा प्रमाणात बनवण्याचा ! याच्यासाठी तब्बल ३५० किलो वांगी , १०० किलो टोमाटो आणि १०० किलो कांदे लागले . ४० बल्लवाचार्यानी मिळून हे भरीत दीड तासात तयार केले . बीटी वांगं तसंच इतर जनुकीयदृष्टय़ा सुधारित बियाण्याचा भारतात वापर सुरू करण्याच्या प्रस्तावाचा निषेध व्यक्त करायला ग्रीनपीस या संस्थेने हा अद्भुत मार्ग निवडला . या एवढय़ा मोठय़ा भरतातला एक भाग त्यांनी तत्कालीन पंतप्रधान मनमोहन सिंग यांनादेखील चवीसाठी पाठवून दिला होता . सोबतच्या पत्रात , बीटी वांगी आणि इतर जनुकीय बियाणांनी होणाऱ्या दुष्परिणामांची माहिती होती . हे भरीत तयार करणाऱ्या शेफ दिवदर कुमार यांचे म्हणणे होते की सेंद्रिय पद्धतीने पिकवलेल्या वांग्याची आणि इतर पिकांची चव ही जनुकीयदृष्टय़ा सुधारित पिकांपेक्षा निराळी आणि नसíगक लागते . या जनुकीयदृष्टय़ा सुधारित बियांचे , त्यांच्यापासून निर्माण होणाऱ्या पिकांचे मानवी शरीरावर कोणते दुष्परिणाम होऊ शकतील याबाबतदेखील चर्चा व्हावी , त्यासाठी जनजागृती व्हावी हा त्या निषेधाचा उद्देश होता . मूळ भारतातले असलेले वांगे हे जुन्या व्यापारीमार्गाद्वारे जगभरात पोचले . त्याचा वापर जवळ जवळ संपूर्ण जगाने , एकसमान पद्धतीने करावा , त्यात घालायचे जिन्नस , वांगं शिजवायची पद्धती जवळ जवळ सारखी असावी हा अगदीच रंजक योगायोग वाटतो ! आणि ते मूळचे ज्या देशातले आहे , तिथेच वांगी वापरून निषेध व्यक्त व्हावा हा खरोखर अद्वितीय योग ! प्राजक्ता पाडगावकर – response . lokprabha @ expressindia . com सौजन्य – लोकप्रभा


निमित्त निरेन आपटे – response . lokprabha @ expressindia . com विलोभनीय निसर्गसंपदा लाभलेल्या भंडारदऱ्याची भटकंती आपल्याला नेहमीच ताजंतवानं करते . त्याहूनही लोभस आहेत ती इथली भोळीभाबडी , सरळ मनाची माणसं . . ‘राकट देशा , कणखर देशा , दगडांच्या देशा नाजुक देशा , कोमल देशा , फुलांच्याही देशा अंजन कांचन करवंदीच्या काटेरी देशा बकुलफुलांच्या प्राजक्तीच्या दळदारी देशा’ राम गणेश गडकरी ( गोविंदाग्रज ) यांनी महाराष्ट्राचं वर्णन करणारं हे गीत लिहिलं . ते प्रत्यक्ष अनुभवायचं तर कोकणापासून ते विदर्भापर्यंत , नारळी - पोफळीपासून संत्र्यांच्या बागांपर्यंत फिरावं लागेल . लेण्याद्री , सहय़ाद्रीमधून भटकंती करावी लागेल . साहजिकच , एक जन्म पुरा पडणार नाही . पण हे वर्णन एकाच स्थानावर अनुभवायचं असेल तर या भंडारदरा येथे . भंडारदरा हे स्थान रतनगड , अलंग - कुलंग , हरिश्चंद्रगड , भरवगड , घाटघर आणि महाराष्ट्रातील सर्वात उंच कळसूबाई शिखराने वेढलेले आहे . आसपास असलेल्या अनेक पर्वतांवरून पाणी खाली येतं आणि प्रवरा नदीला मिळतं . हे पाणी अडवून सर लेस्ली विल्सन या इंग्रज अधिकाऱ्याने १९१० साली इथे त्या वेळचं आशियातील सर्वात मोठं धरण बांधलं . म्हणून या धरणाला विल्सन डॅम असं नाव देण्यात आलं . पावसाळ्यात धरणाचं पाणी सोडतात तेव्हा धरणाच्या पायथ्याशी धबधबा तयार होतो त्याला अम्ब्रेला फॉल म्हणतात . आणि इथे असलेला रंधा धबधबाही पाहण्यासारखा आहे . महाराष्ट्रात कुठेही भटकंती करतो तेव्हा मी स्थानिक लोकांशी बोलतो . भंडारदऱ्याला मला गाइड संपत महानोर भेटले . दोन दिवस ते माझ्यासोबत होते . त्यामुळे भंडारदऱ्याची खरी माहिती मिळाली . भंडारदरा जसा भव्य आहे तसा त्याचा इतिहासही भव्य आहे . भंडारदऱ्यामध्ये महर्षी वाल्मीकी आणि अगस्ती यांचं वास्तव्य होतं , असं मानलं जातं . प्रवरा ही गंगेची एक धारा आहे असे मानून तिला ‘अमृतनदी’ म्हणण्यात आले आहे . रतनगड जावजी यांच्या ताब्यात होता . पुढे कॅप्टन गोडार्डने हा किल्ला जिंकला . किल्लेदार गोिवदराव यांनी तो पुन्हा ताब्यात आणला . राघोजी भांगरे या क्रांतिकारकाने येथील डोंगराळ भागाच्या आधारे इंग्रजांविरुद्ध बंड केलं होतं . विशेष उल्लेख करावा लागेल तो स्व . नामदेव जाधव यांचा . इंग्रजांच्या कारकिर्दीत अकोले तालुक्यातील वीरगाव येथे जन्मलेल्या नामदेव जाधव यांनी इंग्रजांच्या सन्यातर्फे दुसऱ्या महायुद्धात इटलीमध्ये पराक्रम गाजवला . त्यांना व्हिक्टोरिया क्रॉसने गौरवण्यात आलं . ‘ऑस्ट्रेलियन वॉर मेमोरियल’मध्ये त्यांची माहिती देण्यात आली आहे . रतनवाडी येथील अमृतेश्वर मंदिर हेमाडपंथी स्थापत्यशैलीचं आहे , जे आजही स्थापत्यशास्त्रासाठी आदर्श ठरलं आहे . भंडारदऱ्याची निसर्गसंपन्नता इतकी विलोभनीय आहे की सिनेजगतालाही इथल्या दऱ्याखोऱ्यांचा मोह होतो . ज्या सिनेमाला कथेसोबत भूगोल असतो ती कथा जास्त जिवंत बनते . म्हणून भंडारदऱ्यामध्ये अनेक सिनेमांचं चित्रीकरण झालं . विशेष उल्लेख करावा लागेल तो ‘जैत रे जैत’चा . गो . नि . दांडेकरांच्या या कथेला इथल्या डोंगरदऱ्यांची पाश्र्वभूमी लाभली आहे . ठाकर वस्तीचं चित्रीकरण इथे झालं आहे . कवी ना . धों . महानोर यांनी लिहिलेलं गीत आहे , ‘आम्ही ठाकरं ठाकरं या रानाची पाखरं या जांभऱ्या गर्दीत मांडुन इवले घर’ भंडारदऱ्यात राजूर , कोतुर , नवलेवाडी इत्यादी गावातून फिरताना महानोरांनी या सिनेमासाठी लिहिलेली सर्व गाणी अनुभवता येतात . राज कपूर यांनाही या भागाचं खूप आकर्षण होतं . म्हणून त्यांनी ‘राम तेरी गंगा मली’चं चित्रीकरण इथे केलं . ‘हिना’ सिनेमामध्ये भारत - पाकिस्तानची सीमारेषा दाखवताना भंडारदऱ्याचा उपयोग केला आहे . ‘कटी पतंग’मधील ‘ये शाम मस्तानी , मदहोश किये जा’ या गाण्यात मागे रंधा धबधबा दिसतो . भंडारदऱ्यात फिरताना आमच्या गाइडसह कांदाभजी , वडापाव विकणारे दुकानदार या सिनेमांची नावे भराभर सांगतात . आम्ही कोकणकडय़ाच्या दिशेने निघालो तेव्हा वाटेत अनेक गावकरी दिसत होते . अनेक वृद्ध स्त्रियासुद्धा शेतात राबत होत्या . गाइड महानोर सांगू लागले , ‘भंडारदऱ्यामध्ये हॉस्पिटल नाही . कारण इथे कुणालाही शुगर , बीपीचा त्रास नाही . कोलेस्टेरॉल काय असतं ते कुणालाही माहीत नाही . कारण आम्ही रोज कमीतकमी दहा किलोमीटर चालतो . दिवसभर शेतीत राबतो . भाजीभाकरी खातो . माझा आजा आता ९३ वर्षांचा आहे . आजही तो कमरेला विळा लावतो आणि लाकूडफाटा गोळा करायला रानात जातो . त्याने जन्मात कधीही इंजेक्शन घेतलेलं नाही . ’ शुद्ध हवा , निसर्गाची साथ , दर ऋतूमध्ये फुलणारी रानफुले , पशुपक्ष्यांची सोबत आणि बारा महिने टिकणारी हिरवाई यामुळे इथले गावकरी निरोगी जीवन जगतात . भंडारदऱ्याचे लोक इतके साधेभोळे आहेत की जो मत मागायला येईल त्याला मत देतात . त्या बदल्यात त्या नेत्याने विकास करायचा असतो हेसुद्धा त्यांना माहीत नाही . इथल्या पाडय़ांवर फिरताना हांडे - कळशी भरून चालत निघालेल्या अनेक महिला दिसतात . इंग्रजांनी दूरदृष्टीने इथं इतकं विशाल धरण बांधलं की त्यातील पाणी वर्षभर अनेक शहरांची तहान भागवून उरतं . घाटघरमधून वीजनिर्मिती करतं . पण तेच पाणी शेजारच्या गावात नळावाटे जात नाही . तरीही इथे त्याची कोणी तक्रार करत नाही . इथल्या खेडय़ापाडय़ातील महिला , मुले प्रचंड कष्ट करून आपलं अस्तित्व टिकवून ठेवतात तेव्हा ‘राकट देशा , कणखर देशा , दगडांच्या देशा । शाहिरांच्या देशा , कर्त्यां मर्दाच्या देशा’ या ओळी अगदी खऱ्या ठरतात . कोकणकडय़ाकडे किंवा अमृतेश्वर मंदिराकडे जाताना कळसूबाई शिखरावरील मंदिराचा भगवा रंग दिसत राहतो . ‘जरिपटक्यासह भगव्या झेंडय़ाच्या एकचि देशा ॥ प्रणाम घ्यावा माझा हा , श्रीमहाराष्ट्र देशा ’ हे गडकरींचं गीत आपोआप ओठांवर येतं ! ! सौजन्य – लोकप्रभा


सुपरस्टार सलमान खान आणि दिग्दर्शक कबीर खान ‘ट्युबलाइट’च्या प्रदर्शनासाठी सज्ज झाले आहेत . भारत - चीन युद्धावर आधारित असलेला हा चित्रपट येत्या ईदच्या मुहूर्तावर प्रदर्शित होणार आहे . चित्रपटात चिनी अभिनेत्री झू झू हीदेखील एका महत्त्वपूर्ण भूमिकेत झळकणार आहे . झू झूला पूर्णतः वेगळ्या भाषेत भूमिका साकारण्याचे आव्हान लक्षात घेता तिला या अडचणीतून बाहेर काढण्यासाठी सलमान स्वतः तिच्या मदतीला धावून गेला होता . हिंदी भाषेतील संवाद शिकण्यासाठी झू झूने हिंदीचं विशेष प्रशिक्षणसुद्धा घेतलं . नवीन भाषा शिकण्यासाठी झू झू आपल्या परिने कठोर मेहनत घेत जरी होती तरी ही भाषा संपूर्ण शिकण्यासाठी तिच्याकडे पुरेसा अवधी नव्हता . त्याचप्रमाणे परफेक्शनिस्ट म्हणूनही ओळखला जाणारा दिग्दर्शक कबीर खानला जोपर्यंत भाषा व्यवस्थित शिकून घेता येत नाही तोपर्यंत शूटदेखील तो सुरू करत नाही असे म्हटले जाते . त्यामुळेच झू झूने हिंदीचे धडे गिरवायला आपल्यापरिने आधीपासून सुरुवात केली होती . झू झूला लवकरात लवकर ही भाषा चांगल्याप्रकारे शिकता यावी यासाठी सलमानने तिची फार मदत केली होती . झू झूला तिच्या संवादांचे अर्थ समजावून सांगणे , ओळींना लक्षात ठेवण्यासाठी सोपे मार्ग सांगण्याचे काम सलमानने केले . सलमान आणि झू झूची ही मेहनत चित्रपटातही दिसेल यात काही शंका नाही . वाचा : टॉप ५ मध्ये परतला कपिल शर्माचा शो सलमान खान आणि त्याची आई सलमा यांची यंसुक्त निर्मिती असलेल्या ‘ट्युबलाइट’चं चित्रीकरण लडाख , हिमाचल प्रदेश आणि काश्मीरमध्ये करण्यात आले आहे . चित्रपटात दिवंगत ज्येष्ठ अभिनेते ओमपुरी , बालकलाकार माटिन रे तंगू , सोहेल खान यांच्याही महत्त्वपूर्ण भूमिका असून , शाहरुख खान यात पाहुण्या कलाकाराच्या भूमिकेत दिसेल .


गर्भधारणेदरम्यान अधिक प्रमाणातील चरबीयुक्त ( फॅटयुक्त ) आहार घेतल्यामुळे पुढील तीन पिढय़ांपर्यंत स्तनांचा कर्करोग होण्याचा धोका असल्याचा इशारा नव्याने करण्यात आलेल्या अभ्यासात देण्यात आला आहे . संशोधकांनी अभ्यासादरम्यान मादी उंदराला आहारामध्ये सामान्य मक्याच्या तेलापासून तयार केलेला अधिक प्रमाणात चरबीयुक्त आहार दिला . यामुळे त्यांना स्तन कर्करोग होण्याचे प्रमाण वाढले . ते तीन पिढय़ांपर्यंत कायम राहिले . ब्रेस्ट कर्करोग संशोधन या नियतकालिकामध्ये प्रसिद्ध करण्यात आलेल्या या संशोधनात महिलांनी गर्भधारणेदरम्यान कोणत्या प्रकारचा आहार घेत आहोत , याची तपासणी करण्याचा सल्ला संशोधकांनी दिला आहे . पर्यावरणीय आणि जीवनशैली अर्थात आहार हा मानवी स्तन कर्करोगामध्ये महत्त्वाची भूमिका बजावत असून , महिलांनी आहार घेताना योग्य ती काळजी घ्यायला हवी , असे कर्करोग केंद्राचे प्राध्यापक लीना हिलाकिव - क्लार्के यांनी म्हटले आहे . अधिक प्रमाणातील चरबीयुक्त आहार हा शरीरामध्ये दाह वाढवण्याचे काम करतो . आतापर्यंत करण्यात आलेल्या अभ्यासातून दाह निर्माण होणे आणि कर्करोग याचा संबंध असल्याचे दिसून आले असल्याचे , त्यांनी सांगितले . अभ्यासामध्ये गर्भावस्थेत उंदराला अधिक प्रमाणातील चरबीयुक्त आहार देण्यात आला . त्यामुळे त्या उंदरासह पुढे जन्म घेणाऱ्या नव्या बाळालाही अधिक प्रमाणात कर्करोग होण्याचा धोका दिसून आल्याचे , त्यांनी सांगितले .


वरीचे तांदूळ ( एक वाटी ) , साखर ( पाऊण वाटी ) , पायनॅपलचे बारीक तुकडे ( एक वाटी ) , पायनॅपल इसेन्स ( पाव चमचा ) , मीठ ( पाव चमचा ) , काजू , बदाम , बेदाणे ( आवडीनुसार ) , साजूक तूप ( पाव वाटी ) , लवंगा ( चार ) कृती : पाव वाटी साखरेत पायनॅपलचे तुकडे घालून शिजवून घ्या . जाड बुडाच्या भांडय़ात तूप घाला . त्यावर लवंगा घाला . धुतलेले वरीचे तांदूळ घालून परतून घ्या . दुप्पट पाणी , मीठ घाला , भात शिजवा , नंतर त्यात साखर , पायनॅपलचे तुकडे घालून एकजीव करा . परत तूप घाला . झाकून वाफ येऊ द्या . काजू - बदामाने सजवून सव्र्ह करा . * उपवासाला गोड पदार्थ म्हणून करायला छान आहे . मंजिरी कपडेकर सौजन्य – लोकप्रभा response . lokprabha @ expressindia . com


भारताची बॅडमिंटन चॅम्पियन सायना नेहवाल हिने शुक्रवारी आपला २७ वा वाढदिवस साजरा केला . भारताची ‘फुलराणी’ म्हणून ओळख निर्माण केलेल्या सायना वाढदिवस बॅडमिंटन कोर्टवरच साजरा करण्यात आला . सायनाने केक कापतानाचे आणि बर्थ डे सेलिब्रेशनचे फोटो आपल्या ट्विटर हॅण्डलवर अपलोड केले आहेत . याशिवाय , केक कापतानाचा व्हिडिओ देखील ट्विट केला आहे . सायनासोबत तिची आई आणि प्रशिक्षक विमल कुमार उपस्थित होते . सायनाच्या आईने तिला केक देऊन वाढदिवसाचे सेलिब्रेशन केले , तर सायनानेही तिला दिलेल्या सरप्राईजबद्दल सर्वांचे आभार व्यक्त केले . सायनावर आज संपूर्ण जगभरातून वाढदिवसाच्या शुभेच्छांचा वर्षाव होत आहे . बॅडमिंटनमध्ये सायनाने भारताची मान उंचावली . बॅडमिंटन खेळाला देशात लोकप्रियता मिळवून देण्यात सायना खूप मोठा वाटा आहे . वयाच्या १६ व्या वर्षी तिने जागतिक क्रमवारीतील चौथ्या मानांकित खेळाडूचा पराभव केला होता . त्यानंतर तिने मागे वळून पाहिलेच नाही . लंडन ऑलिम्पिकमध्ये देशाला कांस्य पदकाची कमाई करून देत सायना सर्वांची वाहवा मिळवली . तर सुपर सिरिजचे जेतेपद , कॉमनवेल्थ गेम्समध्ये सुवर्णपदक अशी दमदार कामगिरीची नोंद सायनाच्या नावावर केली गेली . वाचाः हॅप्पी बर्थ डे सायना…जाणून घ्या ‘फुलराणी’च्या काही खास गोष्टी २००९ सालापासून ती बॅडमिंटनच्या आंतरराष्ट्रीय कमवारीत पहिल्या दहा खेळाडूंमध्ये कायम होती . त्यानंतर २०१५ साली तिने क्रमवारीत अव्वल स्थान देखील गाठले होते . क्रमवारीत नंबर एकचे स्थान प्राप्त करणारी ती पहिली भारतीय महिला ठरली . सायना नुकतेच ऑल इंग्लंड चॅम्पियनशीपमध्ये खेळताना दिसली . स्पर्धेत सायना उपांत्यपूर्व फेरीतच बाद झाली .


सोशल मीडिया हा सध्या अनेकांच्या गळ्यातील ताईत आहे . यातही व्हॉटसअॅपशिवाय जगण्याचा अनेक जण विचारही करु शकत नाहीत . एखादा महत्त्वाचा निरोप देण्यापासून ते परदेशातील व्यक्तीशी संपर्क करण्यापर्यंत अनेक कामे व्हॉटसअॅपमुळे सोपी झाली आहेत . लहान मुलांपासून ज्येष्ठांपर्यंत सगळ्यांमध्ये प्रसिद्ध असलेले हे अॅप्लिकेशन वापरणे जास्तीत जास्त सोपे व्हावे यासाठी कंपनीकडून सातत्याने नवनवीन बदल करण्यात येत आहेत . २०१८ या वर्षात व्हॉट्सअॅपने आणलेली फिचर्स जाणून घेऊयात… व्हॉट्स अॅप ग्रुप व्हिडिओ कॉल – २०१८ मध्ये व्हॉट्स अॅपने ग्रुप व्हिडिओ कॉलिंग फीचर आणलं आहे . व्हॉट्स अॅप अपडेट केल्यानंतर ग्रुप व्हिडिओ कॉलिंगचा पर्याय दिसेल . व्हॉटस अॅप ग्रुप व्हिडिओ कॉलिंग हे फक्त अमुक एका व्हॉट्स अॅप ग्रुपमधल्या लोकांना जोडण्यासाठी तयार करण्यात आलं आहे असा जर तुमचा समज असेल तर तो पूर्णपणे चुकीचा आहे . ग्रुप व्हिडिओ कॉलिंगमध्ये फक्त चार युजर्सच एका वेळी बोलू शकणार आहेत . पेमेंट फीचर – पेमेंट फीचरमुळे डिजीटल व्यवहार करता येणार आहे . युनिफाइड पेमेंट इंटरफेस ( UPI ) वर ही प्रणाली असून त्याद्वारे पैसे पाठवता किंवा स्विकारता येणार आहेत . यासाठी दोघांकडे युपीआय पेमेंटचा पर्याय असणं मात्र आवश्यक असणार आहे . या फीचरसाठी व्हॉट्स अॅपने आयसीआयसीआय , एचडीएफसी , अॅक्सिस , एसबीआय , यस बँक या बँकांसह देशातील इतरही मोठ्या बँकांशी करार केला आहे . whatsapp stickers – इतर मेसेजिंग अॅपच्या तुलनेत व्हॉट्स अॅपमध्ये काही फीचर्स कमी आहेत . हेच हेरून व्हॉट्स अॅपनं हे फीचर आणलं आहे . इमोजीव्यतिरिक्तही वेगळे आणि आकर्षक असे हे स्टिकर्स असणार आहे . व्हॉट्स अॅप बिटा व्हर्जनवर हे स्टिकर्स उपलब्ध आहेत . त्यामुळे हे स्टिकर्स वापरायचे असतील तर व्हॉट्स अॅप अपडेट करणं गरजेचं आहे . पिक्चर इन पिक्चर – WhatsAppने आपल्या युजर्सला एक भन्नाट फिचर आणले आहे . व्हॉट्स अॅपवर आपल्याला विविध व्हिडीओच्या लिंक्स येत असतात . ते पाहण्यासाठी आपल्याला दुसऱ्या ब्राऊजरवर जावं लागत असे . मात्र , आता व्हॉट्स अॅपने यावर तोडगा काढला आहे . आता नव्या अपडेटनुसार व्हॉट्सअॅपवर व्हिडीओ पाहता येणार आहेत . गेल्या काही दिवसांपूर्वी याची चाचणी करण्यात आली होती . ती आता सर्वांसाठी उपलब्ध होत आहे . याला Picture - in - Picture ( PIP ) ( पिक्चर इन पिक्चर ) मोड असं म्हटलं जातं आहे . ज्यामुळे व्हॉट्स अॅप बाहेर न जात बाकीचे संदेश पाहत आपण त्या लिंकवरील व्हिडीओ व्हॉट्स अॅपमध्येच पाहू शकतो . ‘डिलिट फॉर एव्हरिवन’ – आपल्याकडून चुकून एखादा मेसेज नको त्या व्यक्तीला गेल्यानंतर तो संबंधित व्यक्तीपर्यंत पोहोचण्यापूर्वीच डिलिट किंवा अनसेंड करता आला तर असा विचार अनेकांच्या मनात होता . याबद्दल अनेकांनी व्हॉट्सअॅपजवळ अशाप्रकारच्या फीचरची मागणीही केली होती . सप्टेंबर महिन्यात या फीचरची चाचणी व्हॉट्सअॅपने केली होती आणि बऱ्याच प्रतिक्षेनंतर अखेर ते फीचर लाँचही करण्यात आले . अशाप्रकारे मेसेज रिकॉल करण्याचा कालावधी सुरुवातीला ७ मिनिटे आहे . समोरच्याला मेसेज डिलीट केल्याची रिक्वेस्ट १ तास ८ मिनिटे आणि १६ सेकंदात मिळणे आवश्यक आहे . फॉरवर्डला लगाम – व्हॉट्स अॅपनं ‘फॉरवर्ड मेसेज’ हे फीचर आणलं होतं . या फीचरमुळे ‘मुळ मेसेज’ आणि ‘फॉरवर्ड मेसेज’ यामधील फरक ओळखणं सहज शक्य झालं . या फिचरशिवाय व्हॉट्स अॅपने २०१८ मध्ये व्हाइस कॉलिंग , स्विप टू रिप्लाय , डार्क मोड यासारखे अनेक फिचर्स आणले आहेत .


मुलाखतीला जाताना मनात चलबीचल होणं स्वाभाविक आहे . हे फक्त तुमच्याच बाबतीत होतं असं नाही . पण याच तणावात जर तुम्ही मुलाखतीला गेलात तर तो तणाव तुमच्या चेहऱ्यावरही दिसेल . मुलाखतीची १० ते १५ मिनिटं तुमची गुणवत्ता ठरवू शकत नसली तरी मुलाखतीला जाताना काही गोष्टी लक्षात ठेवल्या तर मुलाखतीचं कधी टेन्शनच येणार नाही… अभिवादन करा मुलाखतीच्या खोलीत गेल्यावर सगळ्यात आधी कोणती गोष्ट कराल तर ती म्हणजे सगळ्यांना प्रसन्न चेहऱ्याने नमस्कार अथवा हस्तांदोलन करुन अभिवादन करा . तुम्ही इंग्रजी चांगल्या प्रकारे बोलू शकत नसाल तर मुलाखतीच्या सुरुवातीलाच त्याबद्दल मुलाखतकाराला सांगा . तुम्ही तुमची भाषा सुधारण्यासाठी प्रयत्न करत आहात हेही सांगा . प्रामाणिकपणापेक्षा मोठं असं काहीच नसतं हे नेहमी लक्षात ठेवा . तुम्हाला आमच्या बरोबर का काम करायचं आहे ? ज्या कंपनीत मुलाखती जात आहात , तिथे काम करणं तुमच्यासाठी किती महत्त्वपूर्ण गोष्ट आहे ते पटवून द्या . त्या कंपनीच्या चांगल्या गोष्टी सांगा . चांगल्या कंपन्यांपैकी ती एक आहे , हे सांगणं विसरु नका . तुम्हाला ही नोकरी का मिळावी ? कंपनी किंवा संस्थेची तत्व आणि तुमची व्यावसायिक तत्व यात साम्य दाखवून द्या . तुम्ही ज्या पदासाठी जात आहात ते तुम्ही किती चांगल्या प्रकारे सांभाळू शकता हे आत्मविश्वासाने पटवून द्या . स्वतःबाबातदेखील तोन आत्मविश्वासात बाळगा . तुमच्यातली सगळ्यात मोठी नकारात्मक गोष्ट कोणती ? याचं उत्तर नीट विचार करून प्रामाणिक उत्तर द्या . पण , नेमकी काय उत्तर द्यायचं असा प्रश्न नेहमी पडतो . अशावेळी तुमच्या व्यक्तिमत्वाचा थोडा परिचय होईल असे उत्तर द्या . कामाच्यावेळी चिडचिड होते , राग पटकन येतो , मनासारखे झाले नाही तर राग येतो अशी उत्तर देणं शक्यतो टाळाच . तुम्हाला किती पगाराची अपेक्षा आहे ? यावेळी आधीच्या कंपनीमध्ये मिळणाऱ्या पगाराचा आकडा तुम्ही सांगू शकता . प्रत्येकाला आयुष्यात पुढे जायचं असतं , मी ही आधीपेक्षा चांगलंच मिळेल अशी अपेक्षा करत आहे असं सांगू शकता . पण , जर तुमची ही पहिलीच नोकरी असेल तर इतर उमेद्वारांनी जो पगाराचा आकडा सांगितला असेल , किंवा त्या पदाला जो पगार साजेसा असेल असं उत्तर द्या . पाच वर्षानंतर तुम्ही स्वतःला कुठे पाहाल ? यात फक्त स्वतःच्या फायद्याचंच बोलू नका . तुमच्यामुळे कंपनीला पुढील पाच वर्षात किती फायदा होईल आणि त्यातून कंपनीची प्रगतीही होईल याबद्दलही बोला . तुमच्याकडे नवनवीन संकल्पना आहेत , पण तुमच्या सहकाऱ्यांना ते आवडत नसेल तर तुम्ही काय कराल ? कोणतंही काम टीमशिवाय पूर्ण होऊ शकत नाही . तुमची संकल्पना त्यांना पटवून देण्याचा प्रयत्न करा पण त्यात कोणतीही जबरदस्ती नको . जर सहकाऱ्यांना तुमची संकल्पना पटत नसेल तर तुम्हाला ती कल्पना सोडून टीमबरोबर जावं लागेल . शेवटी… मुलाखत संपल्यानंतर मुलाखत घेणाऱ्यांचे आभार मानायला विसरु नका . जर त्यांनी तुम्हाला बोलण्याची संधी दिली तर तुम्ही त्यांच्याकडे प्रतिक्रिया मागू शकता . त्यांच्या प्रतिक्रियेतून तुम्हाला खूप शिकता येईल , असंही तुम्ही सांगू शकता .


अभिनयाच्या माध्यमातून हिंदी , मराठी सिनेसृष्टी त्याचबरोबर रंगभूमीवर आपली वेगळी ओळख प्रस्थापित करणाऱ्या ज्येष्ठ अभिनेत्री रिमा लागू Reema Lagoo यांचे गुरुवारी ह्रदयविकाराच्या झटक्याने मुंबईत निधन झाले . त्यांच्या निधनामुळे संपूर्ण सिनेसृष्टीला धक्का बसला आहे . रिमाताईंनी आपल्या कसदार अभिनयाच्या माध्यमातून अनेक व्यक्तिरेखा जिवंत केल्या होत्या . आईकडूनच त्यांना अभिनयाचे बाळकडू मिळाले होते . मोठा पडदा असो की रंगभूमी अत्यंत सहजपणे त्या आपली भूमिका साकारायच्या . अनेक हिंदी चित्रपटांमधून त्यांनी साकारलेली ‘आई’ आजही सिनेप्रेमींच्या अगदी लख्खपणे लक्षात आहे . विशेषतः सलमान खानची प्रमुख भूमिका असलेल्या चित्रपटांमधून त्यांनी साकारलेली ‘आई’ विशेष गाजली होती . ज्येष्ठ अभिनेत्री रिमा लागू यांचे निधन १९९० मध्ये प्रदर्शित झालेल्या ‘मैने प्यार किया’ या चित्रपटासाठी त्यांना सर्वोत्कृष्ट सहायक अभिनेत्रीचा ‘फिल्मफेअर’ पुरस्कारही मिळाला होता . त्याचबरोबर ‘हम आपके है कोन’मधील व्यक्तिरेखेसाठीही त्यांना १९९५ मध्ये ‘फिल्मफेअर’ पुरस्काराने गौरविण्यात आले होते . संजय दत्तची प्रमुख भूमिका असलेल्या वास्तव चित्रपटातील त्यांची व्यक्तिरेखाही खूप गाजली होती .


ऑलिम्पिक कांस्यपदक विजेती कुस्तीपटू साक्षी मलिकने व्यक्त केली खेळाडूंची व्यथा नवी दिल्ली : कोणताही खेळाडू स्पर्धेत सहभागी होताना पदक मिळवण्याच्या इराद्यानेच उतरलेला असतो . आपल्याकडे जनतेने बोट दाखवून पाणउतारा करून घेणे कुणालाही आवडत नाही . त्यामुळेच पदकांविना परतल्यावर लोकांना सामोरे जाण्याचे दुःख काय असते , ते खेळाडूच जाणू शकतो , अशा शब्दांत कुस्तीपटू साक्षी मलिकने खेळाडूंची व्यथा बोलून दाखवली . एप्रिलमध्ये झालेल्या राष्ट्रकुल स्पर्धेतदेखील साक्षीला कांस्यपदकावर समाधान मानावे लागले होते . तसेच गेल्या काही काळापासून ती फारशी लयीत नाही , असेदेखील बोलले जात आहे . सुशील कुमार , बजरंग पुनिया , विनेश फोगट आणि साक्षी यांना आशियाई क्रीडा स्पर्धेपूर्वीच्या चाचण्यांतही सहभागी न होण्याची परवानगी कुस्ती संघटनेने दिली आहे . आशियाई क्रीडा स्पर्धेबाबत साक्षी म्हणाली , ‘‘रिंगणात उतरल्यानंतर प्रत्येक वेळी आम्ही पदक जिंकण्याच्या इराद्यानेच खेळत असतो . कुणीही आमच्याकडे बोट दाखवू नये , ही आमची इच्छा असल्याने तसेच ज्या प्रश्नांची उत्तरे आम्ही देऊ शकत नाही , अशा प्रश्नांना सामोरे जाण्याची आमची मानसिकता नसते . ’’ ‘‘आम्ही सराव करताना कोणतीच कसूर करत नाही . पण प्रत्येक खेळाडूच्या जीवनात चढ - उतार येतच असतात . रिओ ऑलिम्पिकनंतरदेखील मी काही स्पर्धामध्ये दमदार कामगिरी केली . पण कधी खूप सराव करूनही विजयी पताका फडकावणे शक्य होत नाही . त्यामुळे शारीरिक तंदुरुस्तीबरोबरच बौद्धिक तंदुरुस्तीवरही भर देत आहे , ’’ असे साक्षीने नमूद केले . राष्ट्रकुल स्पर्धेमध्ये मी सुवर्णपदक मिळवण्याच्या इराद्याने उतरले होते , मात्र कांस्यवर समाधान मानावे लागले . त्यामुळे आशियाई क्रीडा स्पर्धेसाठी मी पदकाचा रंग ठरवलेला नाही . केवळ पदक मिळवण्यासाठी खेळायचे असे मी ठरवले आहे . मी पदक मिळवण्यासाठी शंभर टक्के प्रयत्न करणार , बाकी जे होणार असेल ते ईश्वरी इच्छेनुसार होईल ! – साक्षी मलिक , ऑलिम्पिक कांस्यपदक विजेती कुस्तीपटू


उत्साह आणि ऊर्जा म्हटलं की बॉलिवूडचा ‘बाजीराव’ अभिनेता रणवीर सिंगचं नाव आवर्जून घेतलं जातं . पार्टी , लग्नसोहळा असो किंवा एखादा कार्यक्रम , रणवीरच्या उपस्थितीने तिथे वेगळंच उत्साहाचं वातावरण पाहायला मिळतं . चित्रपटाच्या सेटवरही खेळीमेळीचं वातावरण ठेवण्याचा त्याचा नेहमीच प्रयत्न असतो आणि सहकलाकारांसोबत मिळून मौजमजा करण्यातही तो अग्रेसर असतो . पण रणवीरच जर एखाद्याला शांत राहण्यास सांगत असेल तर त्यामागचं कारणही वेगळंच असेल . अभिनेत्री सोनाक्षी सिन्हाला तो ‘शट अप’ म्हणाला आहे . त्याचा व्हिडिओ सोनाक्षीने तिच्या इन्स्टाग्राम अकाऊंटवर पोस्ट केला आहे . रणवीर आणि सोनाक्षीने ‘लुटेरा’ या चित्रपटात एकत्र काम केलं आणि त्यानंतर दोघांमध्ये गट्टी जमली . सोनाक्षीनं पोस्ट केलेल्या या व्हि़डिओमध्ये ते दोघेही ‘सायलेन्स प्लीज’च्या फलकासमोर उभे असल्याचे दिसते . सोनाक्षी तिथं मोठ्यानं गायचा प्रयत्न करते . पण रणवीर तिला थांबवतोय . दोघंही एका डबिंग स्टुडिओच्या बाहेर उभे आहेत . आगामी ‘पद्मावती’ चित्रपटासाठी रणवीर डबिंग डिओजवळ पोहोचला असता तिथं त्याची भेट सोनाक्षीशी झाली . बघा , कोण कोणाला गप्प बसण्यास सांगत आहे , अशी कॅप्शन तिने या व्हिडिओला दिली आहे . दरम्यान , रणवीरचा ‘पद्मावती’ १ डिसेंबरला प्रदर्शित होणार आहे . यामध्ये तो अल्लाउद्दीन खिलजीच्या भूमिकेत दिसणार आहे . संजय लीला भन्साळी दिग्दर्शित या चित्रपटाची कथा राणी पद्मावतीच्या आयुष्यावर आधारित आहे .


विंडीजविरुद्धच्या पहिल्या सामन्यात भारताने ८ गडी राखून दणदणीत विजय मिळवला . या मालिकेतील दुसरा सामना बुधवारी विशाखापट्टणम् येथे होणार आहे . या सामन्यासाठी भारतीय संघ प्रवास करून तिथे दाखल झाला . गुवाहाटी येथून विशाखापट्टणमला जाण्यासाठी विमानातून प्रवास करताना भारताचा फिरकीपटू युझवेन्द्र चहल याने एक फोटो इंस्टाग्रामवर पोस्ट केला . हा फोटो असाच शेअर केला असला तरी या फोटोवरून तो चांगलाच ट्रोल झाला . चहलने सलामीवीर शिखर धवन याच्या सोबतचा फोटो पोस्ट केला . हा फोटो अगदी साधा ( रँडम ) होता . पण त्यावर टाकलेल्या कॅप्शनमुळे हा फोटो चर्चेत आला आणि या कॅप्शनवर चाहत्यांनी त्याची खिल्ली उडवली . त्याने हा फोटोला ‘शेर आणि बब्बर शेरचा दोघे एकत्र प्रवास करत आहेत’ , अशी कॅप्शन दिली . पण ते चाहत्यांना अजिबात रुचले नाही . त्यामुळे चाहत्यांनी त्याच्यावर टीकेची झोड उठवली . काहींनी या दोघांना इंग्लंड दौऱ्यातील खराब कामगिरीची आठवण करून दिली . काहींनी त्यांना ‘पावशेर’ म्हणत खिल्ली उडवली . काहींनी तर शिव्यांची लाखोलीही वाहिली . दरम्यान , गुवाहाटी वन डेत विजय मिळवून पाच सामन्यांच्या मालिकेत भारताने १ - ० अशी आघाडी घेतली . या सामन्यात चहलने तीन बळी टिपले . पहिल्याच सामन्यात भारताने ८ विकेट राखून विजय मिळवला . त्यानंतर विशाखापट्टणम येथे होणाऱ्या दुसऱ्या सामन्यासाठी भारतीय संघ रवाना झाला .


वयाच्या पाचव्या , दहाव्या वर्षी तुम्ही काय केले ? असा प्रश्न कोणालाही विचारला असता , बाहुल्यांसोबत खेळले , क्रिकेट खेळलो किंवा मग नुसतेच खेळलो अशीच काहीशी अपेक्षित उत्तरे मिळतात . पण अवघ्या पाच वर्षांच्या वयात ओडिसात राहणाऱ्या बुधिया अवुगा सिंग या मुलाचे कर्तृत्त्व पाहून भल्याभल्यांना त्याचा हेवा वाटल्यावाचून राहणार नाही . वयाच्या फक्त पाचव्या वर्षी तब्बल ४८ मॅरेथॉन स्पर्धा जिंकलेल्या आणि सध्या इयत्ता नववीत शिकणाऱ्या या लहानग्या बुधियाच्या जीवनावर बॉलीवुडमध्ये ‘बुधिया सिंगः बॉर्न टु रन’ हा एक चरित्रपट साकारण्यात आला आहे . बुधियाचा हा ‘धावपट’ जनतेपर्यंत पोहोचवण्यासाठी आणि बालपणाकडे काहीशा बदललेल्या दृष्टीकोनाने पाहण्यासाठी ‘बुधिया सिंगः बॉर्न टु रन’ चित्रपटाच्या टिमने ‘वॉक्स पॉप’सह यूट्यूबवर एक नवा व्हिडिओ प्रसिद्ध केला आहे . बालवयातच मुलांची पात्रता ओळखून त्यांत दडलेल्या कर्तृत्त्वाला आोळखा असा काहीसा संदेश हा व्हिडिओ पाहताना मिळतो . ‘लिमका बुक’ मध्येही बुधियाच्या या विक्रमाची नोंद करण्यात आली आहे . या चित्रपटाबद्दलची उत्सुकता आणि प्रेक्षकांचे बुधियाबद्दचे कुतूहल दूर करण्यासाठी खुद्द बुधिया अवुगा सिंग काही दिवसांनी चित्रपटाच्या प्रसिद्धीसाठी मुंबईत येणार असल्याची माहीती सुत्रांमार्फत मिळाली . बॉलीवुडमध्ये चरित्रपटांना मिळणारे यश पाहता पाच ऑगस्टला प्रदर्शित होणाऱ्या धावपटू बुधियाची ही कहाणी ‘बुधिया सिंगः बॉर्न टु रन’ तिकिट खिडक्यांवर किती धावणार याकडे साऱ्यांचेच लक्ष लागले आहे .


बॉलिवूड अभिनेता संजय दत्तच्या आयुष्यावर साकारल्या जाणाऱ्या चित्रपटामध्ये अभिनेत्री सोनम कपूर आणि अनुष्का शर्मा यांच्या मुख्य भूमिका असणार आहेत अशा चर्चा गेल्या काही दिवसांपासून सुरु होत्याच . सरतेशेवटी या चित्रपटाच्या सेटवर बी - टाऊनच्या या आघाडीच्या अभिनेत्रींची एण्ट्री झालीये तीसुद्धा अगदी दणक्यात . खुद्द सोनमनेच चित्रपटाच्या सेटवरील फोटो पोस्ट केल्यामुळे यासंबंधीची माहिती मिळालीये . सोनमने पोस्ट केलेल्या या फोटोमध्ये अनुष्का आणि तिचा नवा लूकही पाहायला मिळतोय . इन्स्टाग्रामवर पोस्ट करण्यात आलेल्या या फोटोला अवघ्या १२ तासांत २ लाखांपेक्षा जास्त लोकांनी लाइक केलंय . न्यूयॉर्कमध्ये सध्या संजय दत्तच्या आयुष्यावर आधारित या चित्रपटाचं चित्रीकरण सुरु आहे . रणबीर कपूर या चित्रपटात मुख्य भूमिकेत झळकणार असून त्याने या चित्रपटासाठी बरीच मेहनत घेतली आहे . या फोटोमध्ये सोनमने स्ट्रॅपी फ्लॉरल ड्रेस घातल्याचं पाहायला मिळतेय . तिचा हा लूक पुन्हा एकदा ९० च्या दशकाचीच आठवण करुन देतोय . सध्यातरी एकंदर लूकवरुन सोनमच्या भूमिकेविषयी बरंच कुतूहल पाहायला मिळत असून या तिच्या भूमिकेकडूनही प्रेक्षकांना बऱ्याच अपेक्षा आहेत . सोनमसोबतच अनुष्कानेही या चित्रपटाच्या सेटवरील फोटो पोस्ट केला आहे . अतिशय व्यस्त वेळापत्रकातून अनुष्काने या चित्रीकरणाल हजेरी लावल्याचं पाहायला मिळतंय . वाचा : … . म्हणून राजेश खन्ना यांनी बदलली होती त्यांच्या वरातीची वाट ‘नीरजा’ या चित्रपटानंतर सोनमच्या अभिनय कौशल्याला अनेकांनीच दाद दिली होती . त्यामुळे तिच्याकडून पुन्हा एकदा प्रेक्षकांच्या अपेक्षा उंचावल्या आहेत . दरम्यान राजकुमार हिरानी दिग्दर्शित हा चित्रपट खऱ्या अर्था मल्टीस्टारर ठरत आहे . या चित्रपटातून बऱ्याच कलाकारांना नव्या लूकमधून पाहण्याची संधीही मिळणार आहे .


‘अती तेथे माती’ अशी म्हण आहे . वजन कमी करण्याच्याबाबतीत अनेकांचे काहीसे असेच होते . वजन कमी करण्यासाठी अनेकजण खूप मेहनत घेतात . मात्र उत्साहाच्या भरात ते अशा काही चुका करतात की त्याने वजन कमी होण्याऐवजी वाढते . त्यामुळेच आज बोलूयात अशाच काही गोष्टींबद्दल . तुम्ही वजन कमी करण्याचा विचार करत असल्यास तर या खास बाबींकडे लक्ष देण्याची गरज आहे . जेणे करुन तुम्ही घेत असलेल्या काष्टांचा योग्य परिणाम साधता येईल . क्रॅश डायटिंग वजन कमी करण्याची सर्वात सोपा आणि जलद मार्ग म्हणजे क्रॅश डायटिंग . वजन कमी करणाऱ्यांच्या डोक्यात सर्वात आधी येणारा हा मार्ग खरं तर तुमचे वजन वाढवतो . तुम्हाला वाचून आश्चर्य वाटेल मात्र अचानक आहारामधील महत्वाच्या घटकांचे सेवन कमी केल्याने शरिराची हानी होते . ठराविक पदार्थ अन्नातून वर्ज्य केल्याने मेटाबॉयोलिझम कमी होते आणि त्यामुळे वजन वाढते . पौष्टिक पदार्थ जास्त खाणे डायटिंग करताना पौष्टिक पदार्थ खाण्याचा सल्ला दिला जातो . परंतु जास्त पौष्टीक पदार्थ खाल्ल्याने वजन पटापट कमी होईल असा अनेकांचा समज होतो . त्यामुळेच पौष्टीक अन्नाच्या नावाखाली गरजेपेक्षा जास्त खाणे होते . अतीसेवन केलेल्या या पदार्थांमध्ये कॅलरीजचे प्रमाण अधिक असते . एव्हॅगॅडो हे पौष्टीक फळांपैकी एक आहे . मात्र त्यामध्ये भरपूर कॅलरी असतात हेही लक्षात घेणे गरजेचे आहे . म्हणून पौष्टीक पदार्थ खातानाही त्यावर मर्यादा ठेवणे गरजेचे आहे . जास्त व्यायाम करणे वजन कमी करण्याचा सर्वात मेहनती मार्ग म्हणजे व्यायाम . जीमला जण्यास सरुवात करणे , धावायला जाणे यासारखा बऱ्याच प्रकारचा व्यायाम अनेकजण सुरु करतात . अनेकदा पटापट वजन कमी करण्याच्या उद्देशाने लोक गरजेहून आणि स्वतःच्या क्षमेतेहून अधिक व्यायाम करतात . मात्र जास्त व्यायाम केल्याने जास्त खाणे होते . व्यायाम करुन अधिकचा आहार घेतला तरी वजन वाढत नाही असा एक गैरसमज आहे . मात्र हे खोटं असून व्यायामाला योग्य आहाराची जोड हवीच . म्हणूनच जीममधील प्रशिक्षक किंवा जाणकारांच्या सल्ल्यानेच व्यायामाचे नियोजन केलेले फायद्याचे ठरते . जास्त कॅलरी असणारे रस अनेकदा वजन कमी करण्यासाठी खाद्यापदार्थांऐवजी वेगवेगळ्या भाज्यांचा आणि फळांच्या रसाला प्राधान्य दिले जाते . मात्र या रसांमध्ये कॅलरीजचे प्रमाण खूप अधिक असते . कॉफी , चहा , स्मुदी , मिल्कशेक अशा दैनंदिन पेयांमधील आणि पौष्टीक रसांमध्ये भरपूर कॅलरीज् असतात . एक ग्लास पेयात अंदाजे ३०० ते ६०० कॅलरी असतात . म्हणूनच असंबंध आणि एकांगी आहार घेत राहिल्यास पोट कमी होण्याऐवजी वाढते . रोज वजन तपासणे वजन कमी करणाऱ्यांना आवडणारी गोष्ट म्हणजे रोज वजन तपासून पाहणे . रोज वजन कमी होत नाही हे लक्षात घेणे महत्वाचे आहे . त्यामुळे रोज वजन तपासत राहिल्यास फस्ट्रेशन येते आणि वजन कमी होत नाही असं वाटून अनेकजणांचा उत्साह कमी होतो ज्यामुळे वजन कमी करणे कठीण होऊन बसते . आठवड्यातून एकदाच वजन तपासून पाहणे योग्य असते .


नियमित चॉकलेट खाण्यामुळे हृदयाचे ठोके अनियमित होण्याचा धोका नव्याने करण्यात आलेल्या संशोधनामध्ये व्यक्त करण्यात आला आहे . नियमित चॉकलेट खाण्याचा जगभरातील जवळपास ३३ दशलक्ष लोकांना फटका बसला आहे . मागील अभ्यासामध्ये चॉकलेट खाण्यामुळे विशेषतः डार्क चॉकलेटमुळे हृदयाच्या आरोग्यामध्ये सुधारणा होत असल्याचे आढळून आले होते . अमेरिकेतील हॉर्वर्ड टी . एच . स्कूलमधील संशोधकांनी हृदयाचे ठोके कमी पडण्याची नेमकी काय कारणे आहेत , याबाबत अधिक संशोधन केले . ही स्थिती का कारणीभूत होते त्याचे कारण अद्याप स्पष्ट झालेले नसून , त्यावर काय उपाय करण्यात येईल , याचीही माहिती सध्या देता येणार नसल्याचे , संशोधकांनी सांगितले . हे संशोधन हर्ट या नियतकालिकामध्ये प्रसिद्ध करण्यात आले आहे . संशोधकांनी या अभ्यासासाठी ५५ हजार ५०२ लोकांना सहभागी करून घेतले . यामध्ये २६ हजार ४०० पुरुष आणि २९ हजार १०० महिलांचा समावेश होता . त्यांचे वय ५० ते ६४ या दरम्यान होते . सहभागी लोक आठवडय़ातून किती वेळा चॉकलेट खातात याचे संशोधन करण्यात आले . चॉकलेट खाणाऱ्यांच्या हृदयाच्या ठोक्यांचे प्रमाण कालांतराने अनियमित झाल्याचे दिसून आले . तसेच हृदयाशी संबंधित आजारांमध्ये यामुळे १० टक्क्यांनी वाढ झाल्याचे , संशोधकांना आढळून आले .


‘स्टुडण्ट ऑफ द इयर’ या चित्रपटातून बॉलिवूडमध्ये पदार्पण करणारा अभिनेता वरुण धवन अनेकांच्याच आवडत्या अभिनेत्यांपैकी एक आहे . विनोदी अंदाज , नृत्यकौशल्य आणि इंडस्ट्रीत सर्वांशी मिळतंजुळतं घेणाऱ्या वरुणला त्याच्या वडिलांची म्हणजेच दिग्दर्शक डेव्हिड धवन यांचीसुद्धा मदत झाली . पण , त्याने खरी ओळख मिळवली ती स्वबळावरच . सध्याच्या घडीला बी - टाऊनमधील काही प्रसिद्ध चेहऱ्यांमध्ये गणला जाणारा हा अभिनेता आता प्रसिद्ध असला तरीही करिअरसाठी मात्र त्याने वेगळ्याच क्षेत्राची निवड केली होती . सुरुवातीच्या दिवसांमध्ये वरुणला अभिनय क्षेत्रात यायचं नव्हतं . आपल्या आईच्या सांगण्यावरुन त्याने बँकिंग क्षेत्रात काम करण्याचा पर्याय निवडला होता . लंडनमध्ये त्याने बिजनेस अॅडमिनिस्ट्रेशनचं शिक्षणही घेतलं . तुमचाही विश्वास बसत नाहीये ना , पण ही गोष्ट खरी आहे . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ ‘जुडवा २’ च्या प्रसिद्धीमध्ये व्यस्त असणाऱ्या वरुणने ‘मुंबई मिरर’शी बोलताना यावरुन पडदा उचलला . ‘बिजनेस अॅडमिनिस्ट्रेशन’चं शिक्षण घेतल्यानंतर आपण परदेशात एका बँकेमध्ये नोकरी करण्यासाठीसुद्धा अर्ज दाखल केला होता , असं त्याने स्पष्ट केलं . पण , नोकरीसाठी केलेल्या अर्जात वरुणने थिएटर आणि नाटक या विभागाविषयी भरलेली माहिती पाहून त्याने याच क्षेत्रात करिअर करावं असा सल्ला मुलाखतकारांकडून वरुणला देण्यात आला . इतकच नव्हे , तर प्रत्यक्ष मुलाखतीत त्याने काही चित्रपटांमधील दृश्यांचा अभिनयही करुन दाखवला . त्यामुळे मुलाखत घेण्यासाठी असलेल्या पॅनलमधील एका व्यक्तीने वरुणला स्वतःच्या मनाचं ऐकत अभिनय क्षेत्रातच पुढे जाण्याचा सल्ला दिला . वरुण धवनचा अभिनय क्षेत्रातील प्रवास फारच रंजक आहे . प्रसिद्ध दिग्दर्शकाचा मुलगा असूनही त्याला चित्रपटातील भूमिका मिळवण्यासाठी ऑडिशन्स द्याव्या लागल्या होत्या .


प्रशिक्षक रवी शास्त्री यांची ‘बीसीसीआय’कडे मागणी नवी दिल्ली - भारतीय क्रिकेटपटूंवरील अतिश्रमाचा बोजा कमी करण्यासाठी भविष्यातील स्पर्धा - मालिकांचा कार्यक्रम निश्चित करताना पुरेशी विश्रांती मिळावी , यासाठी प्रयत्न करा , अशी मागणी टीम इंडियाचे प्रशिक्षक रवी शास्त्री यांनी बीसीसीआयकडे केली आहे . अनिल कुंबळे यांच्याकडून मुख्य प्रशिक्षकांची सूत्रे घेतल्यानंतर पहिल्याच परीक्षेत १०० टक्के यश मिळवणाऱ्या रवी शास्त्री यांनी क्रिकेट प्रशासक समितीशी व्हिडिओ लिंकवरून संपर्क साधला . दोन मालिकांमध्ये खेळाडूंना मिळणाऱ्या कमी विश्रांतीवर शास्त्री यांनी नाराजी व्यक्त केली . असा आहे भरगच्च कार्यक्रम नुकत्याच संपलेल्या श्रीलंका दौऱ्यानंतर भारतीय संघ चार दिवसांनंतर आता मायदेशात ऑस्ट्रेलियाविरुद्ध झटपट क्रिकेटची मालिका खेळणार आहे . १७ सप्टेंबर ते १३ ऑक्टोबर असा कालावधी आहे . ही मालिका संपतो तोच चार दिवसांनंतर न्यूझीलंडविरुद्धची मालिका होत आहे . ही मालिका ७ नोव्हेंबरपर्यंत चालेल . आठवड्याभरानंतर म्हणजेच १५ नोव्हेंबर ते २४ डिसेंबर या कालावधीत श्रीलंकेविरुद्ध कसोटी - एकदिवसीय आणि ट्वेन्टी - २० सामन्यांची मालिका होणार आहे . एवढ्यावर भारतीय संघाचे क्रिकेट थांबणार नाही , तर चार दिवसांनंतर दक्षिण आफ्रिका दौऱ्यावर भारतीय संघ रवाना होणार आहे . तेथे तीन ट्वेन्टी - २० , तीन एकदिवसीय सामने आणि चार कसोटी असे सामने होणार आहेत . इंग्लंड - ऑस्ट्रेलियाला नाताळची सुटी शास्त्री यांनी इंग्लंड आणि ऑस्ट्रेलिया यांच्या क्रिकेट कार्यक्रमाबाबतही माहिती दिली . त्यांच्या खेळाडूंना नाताळचा ब्रेक मिळतो . परदेश दौऱ्यावर असले , तर या सणासाठी घरी परत येतात आणि पुन्हा दौऱ्यावर जातात . भारतीय संघ ऐन दिवाळीतच न्यूझीलंडविरुद्धची मालिका खेळणार आहे .


वाढदिवसाच्या वेळी मेणबत्तीला फुंकर घालून विझवण्याची आपली परंपरा नाही . आपण उलट दिव्याने त्या व्यक्तीला ओवाळतो , मेणबत्ती विझवण्याच्या या कृतीमुळे वाढदिवसाच्या केकवरील जंतूंची संख्या १४०० टक्क्यांनी वाढते , असे संशोधनात दिसून आले आहे . अमेरिकेतील क्लेमसन विद्यापीठाच्या वैज्ञानिकांनी दिलेल्या माहितीनुसार वाढदिवसाच्या दिवशी केक सजवून ठेवलेला असतो व मेणबत्ती लावलेली असते व ती फुंकर मारून विझवली जाते . पण त्यामुळे केकवरील जंतू वाढून आरोग्याला धोका निर्माण होतो . जर्नल ऑफ फूड रीसर्च या नियतकालिकात हे संशोधन प्रसिद्ध झाले असून प्राचीन ग्रीसमध्ये शिकारीची देवता असलेल्या आर्टेमिसच्या मंदिरात मेणबत्ती पेटवून बरोबर केक आणण्याची पद्धत होती . इतर संस्कृतीतील आख्यायिकेप्रमाणे मेणबत्तीचा धूर हा सदिच्छा व प्रार्थना देवापर्यंत पोहोचवतो . अनेक देशात ही परंपरा आहे , पण जेव्हा आपण मेणबत्तीवर फुंकर मारतो तेव्हा मानवी श्वासातील बायोएरोसोलमधील जिवाणू केकच्या पृष्ठभागावर बसतात . एरोसोल केकवर गेल्याने हा धोका निर्माण होतो . संशोधकांनी मेणबत्तीवर फुंकर मारल्यानंतरचे केकचे नमुने घेऊन तपासणी केली असता त्यात जिवाणू मोठय़ा प्रमाणावर आढळून आले . त्यामुळे जिवाणूंचे प्रमाण १४०० टक्के वाढते असे दिसून आले .


१९ वर्षाखालील विश्वचषक जिंकण्यासाठी न्यूझीलंडमध्ये दाखल झालेला भारतीय संघ पहिल्या सराव परीक्षेत पास झाला आहे . मुंबईकर पृथ्वी शॉच्या नेतृत्वाखाली भारतीय संघाने दक्षिण आफ्रिकेवर १८९ धावांनी मात केली . १३ जानेवारीपासून या स्पर्धेला सुरुवात होणार आहे . नाणेफेक जिंकून प्रथम फलंदाजी करण्याचा निर्णय घेतलेल्या भारतीय संघाने प्रथम फलंदाजी करण्याचा निर्णय घेतला . सावध सुरुवात केलेल्या भारतीय संघाने दक्षिण आफ्रिकेसमोर ३२२ धावांचं आव्हान उभं केलं . भारताने दिलेलं आव्हान दक्षिण आफ्रिकेच्या संघाला पेलवलं नाही . अखेर भारताने या सामन्यात १८९ धावांनी विजय संपादन केला . गोलंदाजीत बंगालचा जलदगती गोलंदाज इशान पोरेलने २४ धावांमध्ये ४ फलंदाजांना माघारी धाडलं . भारताकडून फलंदाजीत हिमांशू राणा आणि आर्यन जुयाल यांनी शतकी भागीदारी करत भारताला मोठी धावसंख्या उभारण्यास मदत केली . अखेरच्या फळीत अभिषेक शर्मा , अनुकूल रॉय आणि कमलेश नागरकोटीने केलेल्या फटकेबाजीमुळे भारताने ३०० धावांचा टप्पा ओलांडला . या विजयामुळे मुख्य स्पर्धेत भारत कशी कामगिरी करेल याकडे सर्वांचं लक्ष लागलेलं आहे .


तमिळ गर्ल मिन्नम्माच्या भूमिकेतील दीपिका पदुकोण तुम्हाला आठवतेय का ? आठवणारच ! कारण तिने ती भूमिका अप्रतिमच केली होती . तिच्या साड्या , गजरे , दाक्षिणात्य लूक आणि तिची भाषा , खास करून तिचा तो थंगबली नावाचा संवाद तर आठवतोच आपल्याला . आता तुम्ही म्हणाल त्याचं काय ? तर त्याचं कारण आहे दीपिकाला नुकतंच थंगबली नावाचं एक दाक्षिणात्य रेस्टॉरंट मुंबईतील माहीमध्ये सापडलं आहे . त्यामुळे दीपिकाला खूपच आश्चर्य वाटलं . आपल्या सिनेमातील संवादाने प्रेरित होऊन असं नाव ठेवलं जाऊ शकतं , याचं दीपिकाला नवल वाटलं . तिने आपल्या पद्मावती सिनेमाच्या टीमला हे सगळं सांगितलं आणि तिने ठरवलंय की तिला जेव्हा मोकळा वेळ मिळेल तेव्हा आवर्जून त्या रेस्टॉरंटमध्ये ती जाणार आहे .


मेलबर्न : ' जसप्रित बुमरा खूपच कमी सामने खेळला आहे ; पण लवकरच तो क्रिकेटच्या तीनही प्रकारांमध्ये ' नंबर वन ' होईल ' , असे भाकीत ऑस्ट्रेलियाचा माजी कर्णधार मायकेल क्लार्क याने कालच वर्तविले होते . तिसऱ्या क्रिकेट कसोटी सामन्याच्या तिसऱ्या दिवशी बुमराने ऑस्ट्रेलियाला जोरदार दणके देत याचीच प्रचिती दिली . बुमराने सहा गडी बाद करत ऑस्ट्रेलियाचा पहिला डाव अवघ्या 151 धावांत गुंडाळला . भक्कम आघाडी असूनही भारतीय कर्णधार विराट कोहलीने ऑस्ट्रेलियाला ' फॉलोऑन ' दिला नाही . त्यामुळे आक्रमक फलंदाजी करत ऑस्ट्रेलियासमोर विजयासाठी अशक्यप्राय आव्हान ठेवण्याचा भारतीय संघाचा प्रयत्न असेल . गोलंदाजांच्या भेदक कामगिरीमुळे भारताकडे आता तब्बल 292 धावांची आघाडी आहे . सहा गडी बाद करणारा बुमरा भारताचा ' स्टार ' गोलंदाज ठरला . ईशांत शर्मा आणि महंमद शमी यांनी प्रत्येकी एक गडी बाद केला ; तर संघातील समावेशावरून मैदानाबाहेरच चर्चा झालेल्या रवींद्र जडेजाने दोन गडी बाद करत उपयुक्तता सिद्ध केली . सविस्तर बातमी वाचा


सौरव गांगुलीनंतर भारतीय क्रिकेट संघाचा सर्वात यशस्वी कर्णधार म्हणून महेंद्रसिंह धोनीकडे बघितलं जातं . आपल्या कर्णधारपदाच्या काळात धोनीने भारताला अनेक सामने जिंकवून दिले आहेत . मात्र गेल्या काही सामन्यांमध्ये धोनीची कामगिरी खालावल्यानंतर लगेचच त्याच्यावर निवृत्तीसाठी दबाव यायला लागला . त्यात चॅम्पियन्स करंडकात भारताला पाकिस्तानकडून हार पत्करावी लागली आणि धोनीच्या निवृत्तीच्या मागणीने आणखीनच जोर धरला . यानंतर वेस्ट इंडिज दौऱ्यात धोनीला संधी मिळाली , मात्र तिकडेही त्याला फारशी चमक दाखवता आली नाही . त्यामुळे श्रीलंकेविरुद्ध वन - डे सामन्यांसाठी संघ निवडताना निवड समितीचे प्रमुख एम . एस . के . प्रसाद यांनीही कामगिरीच्या आधारावर धोनीला संघात जागा मिळेल असं वक्तव्य केलं होतं . मात्र प्रसाद यांच्या वक्तव्यामुळे धोनीचे बालपणाचे प्रशिक्षक केशव बॅनर्जी चांगलेच नाराज झाले आहेत . अवश्य वाचा – VIDEO : …अन् धोनी मैदानावरच झोपला प्रत्येक निवड समितीप्रमुख एका ठराविक प्रक्रियेनूसार आपला संघ निवडत असतो . मात्र प्रसाद यांना आपलं मत जाहीर करण्याची गरज नव्हती . मी धोनीला लहानपणापासून प्रशिक्षण दिलं आहे . मी त्याला जेवढं ओळखतो तो योग्य वेळ येताच निवृत्ती जाहीर करेल . काही दिवसांपूर्वी धोनी आणि माझं फोनवर बोलणं झालं होतं . यावेळी तो माझ्याशी खूप मनमोकळेपणाने बोलला . “सर , योग्य वेळ येताच मी निवृत्ती जाहीर करीन . कोणासाठीही थांबणार नाही . ” त्यामुळे धोनीवर निवृत्तीसाठी दबाव टाकणं योग्य नसल्याचं बॅनर्जी यांनी म्हणलं आहे . अवश्य वाचा – एक पाय मोडला तरी पाकिस्तानविरुद्ध खेळेन : धोनी धोनीवर टीका करण्याआधी प्रसाद यांनी आपल्या कामगिरीकडे एकदा नजर टाकायला हवी होती . आतापर्यंत प्रसाद यांनी भारतीय संघात काय कामगिरी केली हे सर्वांना माहिती आहे . १०० वी कसोटी खेळण्याची संधी असतानाही धोनीने काळाची पावलं ओळखत कसोटी क्रिकेटमधून निवृत्ती स्विकारली होती . जर धोनीला कसोटी खेळायची असती तर तो कसोटी क्रिकेट खेळत राहू शकला असता . पण त्याने तसं केलं नाही . धोनी हा आपला आतल्या आवाजाचं ऐकतो . त्यामुळे योग्य वेळ येताच धोनी स्वतः निवृत्ती जाहीर करेल , असं म्हणत बॅनर्जी यांनी प्रसाद यांच्यावर टीका केली आहे . श्रीलंकेविरुद्धच्या मालिकेत शेवटच्या दोन वन - डे सामन्यांमध्ये धोनीने आक्रमक खेळी करत , संघाच्या विजयात मोलाचा हातभार उचलला . त्यामुळे गेल्या काही दिवसांमध्ये धोनीच्या निवृत्तीची चर्चा काहीकाळ थांबते का हे पहावं लागणार आहे .


लोढा समितीच्या शिफारशीमुळे मुंबई क्रिकेट असोसिएशनचे ( एमसीए ) अध्यक्ष शरद पवार यांनी आज ( शनिवार ) अध्यक्षपदाचा राजीनामा दिला . त्यांनी आपला राजीनामा व्यवस्थापकिय समितीकडे पाठविली असून , त्यावर समिती निर्णय घेणार आहे . लोढा समितीने भारतीय क्रिकेट नियामक मंडळ आणि संलग्न राज्य संघटनेच्या पदाधिकाऱ्यांसाठी 70 वर्षांची कमाल मर्यादा निश्चित केली आहे . तसेच राजकीय व्यक्तींना संघटेनेच्या अध्यक्षपदी राहण्यास मनाई करण्यात आली आहे . सर्वोच्च न्यायालयाने दिलेल्या सर्व शिफारशी मुंबई क्रिकेट असोसिएशनने स्वीकारल्या असल्याचे सांगण्यात येत असून , आता त्यांच्या राजीनाम्याबाबत व्यवस्थापन समिती निर्णय घेणार आहे . शरद पवार हे यापूर्वी दोनवेळा एमसीएचे अध्यक्ष होते . याशिवाय त्यांनी 2010 ते 2012 या कालावधीत आयसीसीचे चेअरमन म्हणूनही कामगिरी बजावली होती . सर्वोच्च न्यायालयाने नुकतेच लोढा समितीच्या शिफारशींची अंमलबजावणी करण्याबाबतच्या सुनावणीत बीसीसीआयचे अध्यक्ष अनुराग ठाकूर यांना खोटी साक्ष दिल्याचे सिद्ध झाल्यास तुरूंगात जावे लागेल अशा कडक शब्दांत फटकारले होते .


डेव्हिस चषक निवडीवर भारताचे माजी टेनिसपटू विजय अमृतराज यांची सूचना डेव्हिस चषक टेनिस स्पध्रेत निवडलेल्या भारतीय संघात सध्या वाद सुरू आहे . त्यावर भाष्य करताना माजी टेनिसपटू विजय अमृतराज यांनी महत्त्वाची सूचना केली आहे . वर्षभर विविध स्पर्धामध्ये एकत्र खेळणाऱ्या जोडीलाच डेव्हिस चषक स्पध्रेत खेळण्याची संधी द्यावी . तरच या स्पध्रेत विजय मिळवणे शक्य होईल , असे मत त्यांनी व्यक्त केले . पुढील महिन्यात चीनविरुद्धच्या लढतीसाठी अखिल भारतीय टेनिस असोसिएशनने दुहेरीत अनुभवी खेळाडू लिएण्डर पेस आणि रोहन बोपन्ना यांचा संघ तयार केला आहे . मात्र , या दोघांमधले शीतयुद्ध सर्वश्रुत आहे . याबाबत अमृतराज यांना विचारले असता ते म्हणाले , ‘‘या दोघांना एकत्र खेळवण्याचा निर्णय योग्य आहे की नाही , हे मी सांगू शकत नाही . मात्र , अशा खेळाडूंची निवड करा , जे एकत्र दौऱ्यावर जातात आणि सातत्यपूर्ण कामगिरी करत आहेत . त्यांच्या कामगिरीवर आपण डेव्हिस चषक स्पध्रेत विजय मिळवू शकतो . ’’ पेस आणि बोपण्णा एटीपी स्पर्धामध्ये विविध सहकाऱ्यांसोबत खेळत आहेत . ‘‘जागतिक गटात स्थान मिळवणे हे आपले पहिले ध्येय आहे आणि त्यानंतर त्या गटात चांगली कामगिरी करण्यावर लक्ष केंद्रित करायला हवे . जागतिक गटात प्रवेश मिळवण्यासाठी आपल्याला अव्वल ५० खेळाडूंची आवश्यकता आहे . इतर अन्य समस्या येतील आणि जातीलही . दुहेरी किंवा मिश्र दुहेरीत खेळण्याचे ध्येय ठेवून कुणीही टेनिस खेळायला सुरुवात करत नाही . रॉजर फेडरर आणि राफेल नदाल हे युवा खेळाडूंचे आदर्श आहेत आणि त्यांच्याप्रमाणे खेळण्याचे ध्येय ते बाळगतात . ’’ डेव्हिस चषक स्पध्रेत खेळणारे खेळाडू एटीपी टूर स्पध्रेत विविध सहकाऱ्यांसोबत खेळतात . त्याने डेव्हिस चषक स्पध्रेत योग्य निकाल मिळू शकत नाही , असे अमृतराज म्हणाले . ‘‘हे खेळाडू केवळ डेव्हिस चषक स्पध्रेत एकत्र खेळतात . कृष्णन रामनाथन व रमेश , जयदीप मुखर्जी व प्रेमजीत लाल , आनंद आणि मी , लिएण्डर आणि महेश भूपती आम्ही डेव्हिस चषक स्पध्रेत खेळत असताना भारताने चांगले विजय नोंदवले आहेत . आमचा संघ चांगला होता , कारण आम्ही वर्षभर सोबत खेळायचो . आत्ताही तसेच खेळायला हवे . केवळ डेव्हिस चषकपुरते दुहेरीत कुणालाही निवडून खेळवायचे आणि त्यातून निकालाची अपेक्षा करायची , हे चुकीचे आहे . ’’


विदर्भाचा संघ जेतेपदासमीप ; पहिल्या डावात २३३ धावांची आघाडी ; अक्षय वाडकरचे दमदार शतक ; सिद्धेश नेरळ व आदित्य सरवटे यांची अर्धशतके रणजी करंडक क्रिकेट स्पर्धेत विदर्भाचा संघ ऐतिहासिक जेतेपद मिळवण्याच्या समीप पोहोचला आहे . अक्षय वाडकरच्या नाबाद शतकाच्या जोरावर विदर्भाने पहिल्या डावात ७ बाद ५२८ अशी दमदार मजल मारली असून त्यांच्याकडे २३३ धावांची आघाडी आहे . त्यामुळे पहिल्या डावात आघाडीच्या जोरावर ते जिंकतात की दिल्लीवर एका डावाने विजय मिळवतात , याची उत्सुकता चाहत्यांना असेल . दिल्लीसाठी सामन्याचा तिसरा दिवसही वाईट होता . आता सामना वाचवणे त्यांच्या हातात नसल्याचे दिसत असून एखादी चमत्कारी खेळीच त्यांना तारू शकते . रविवारी ४ बाद २०६ धावांवरून पुढे खेळताना विदर्भाच्या संघाने तिसऱ्या दिवशी मोठी मजल मारली . साऱ्यांच्या नजरा या वेळी अनुभवी वसिम जाफरवर टिकून होत्या . नवदीप सैनीच्या पहिल्या षटकाच्या चौथ्या चेंडूने जाफरच्या बॅटची कडा घेतली . दुसऱ्या स्लिपमध्ये असलेल्या कुणाल चंडेलाला या वेळी झेल टिपण्याची संधी होती , पण त्याला जाफरला बाद करता आले नाही . जाफरला या जीवदानाचा पुरेपूर फायदा उचलता आला नाही . जाफरने तिसऱ्या दिवशी १७ धावा करत एकूण ११ चौकारांच्या जोरावर ७८ धावांची खेळी साकारली . अखेर सैनीनेच जाफरला बाद करत संघाला यश मिळवून दिले . दिल्लीचा कर्णधार रिषभ पंतच्या नेतृत्वाच्या मर्यादा या वेळी स्पष्ट झाल्या . जाफरला बाद केल्यावर दिल्लीला सामन्यात वरचढ होण्याची संधी होती , पण पंतच्या दिशाहीन नेतृत्वामुळे ती दिल्लीला गमवावी लागली . उपहारानंतर दिल्लीचा अनुभवी खेळाडू मैदानात उतरू शकला नाही आणि त्याचा परिणाम संघावर झालेला पाहायला मिळाला . जाफर बाद झाल्यावर वाडकर आणि आदित्य सरवटे यांनी विदर्भाच्या गोलंदाजांचा चांगलाच समाचार घेतला . या दोघांनी सातव्या विकेटसाठी १६९ धावांची भागीदारी रचत संघाला आघाडी मिळवून देण्यात मोलाचा वाटा उचलला . सरवटने या वेळी ११ चौकारांच्या मदतीने ७९ धावा केल्या . सरवटेला या वेळी विकास मिश्राच्या गोलंदाजीवर पंतने जीवदान दिले . सरवटे बाद झाला असला तरी वाडकर भक्कमपणे खेळपट्टीवर उभा होता . त्याने आता सिद्धेश नेरळला आपल्या साथीला घेत दिल्लीवर पुन्हा एकदा आक्रमण केले . वाडकरबरोबरच सिद्धेशनेही या वेळी दिल्लीच्या गोलंदाजांचा चांगला समाचार घेतला . या दोघांनी आठव्या विकेटसाठी ११३ धावांची अभेद्य भागीदारी रचत संघाची आघाडी वृद्धिंगत केली . सिद्धेश या वेळी दोन वेळा सुदैवी ठरला . कुलवंत खेज्रोलियाच्या चेंडूवर दोनदा सिद्धेशचे झेल उडाले होते , पण या दोन्ही वेळी ‘नो बॉल’ असल्यामुळे सिद्धेशला जीवदान मिळाले . सिद्धेशने खेज्रोलियालाच कव्हर्सवर षटकार ठोकत संघाच्या पाचशे धावा फलकावर लावल्या . सिद्धेशने प्रत्येकी चार चौकार आणि षटकारांच्या जोरावर नाबाद ५६ धावांची खेळी साकारली . वाडकरची ही खेळी अप्रतिम अशीच होती . दिल्लीच्या गोलंदाजांना त्याने कोणतीही संधी दिली नाही . आजच्या दिवसाचा वाडकर हा खऱ्या अर्थाने नायक ठरला . जाफर झाल्यावर विदर्भाच्या संघावर दडपण आले होते , पण वाडकरने ते आपल्या शतकाच्या जोरावर दूर केले . त्याने एकटय़ाने धावा केल्या असे नाही , तर त्याने सरवटे आणि सिद्धेश या दोघांना आपल्या बरोबर खेळवले . त्यांच्याशी सातत्याने संवाद साधत त्यांच्यावरचे दडपणही वाडकरने दूर केले . मिड ऑनला जोरदार फटका लगावत वाडकरने शतकाला गवसणी घातली . वाडकरने १६ चौकार आणि विकास मिश्राला लगावलेल्या एकमेव षटकाराच्या जोरावर नाबाद १३३ धावांची नेत्रदीपक खेळी साकारली . संक्षिप्त धावपलक


गोल्ड कोस्टच्या करॅरा स्टेडियमवर चारशे मीटर शर्यतीत सहाव्या लेनमधून धावणाऱ्या भारताच्या महंमद अनसवर सर्वांच्या नजरा होत्या . त्याने भन्नाट धावही घेतली आणि राष्ट्रीय विक्रमही प्रस्थापित केला . त्याने आपल्या कामगिरीने क्रीडाप्रेमींची मने जिंकली . मात्र , तो ऐतिहासिक पदक काही जिंकू शकला नाही . ० . २० सेकंदांनी त्याचे ब्राँझपदक हुकले . तो पदक जिंकण्यात यशस्वी झाला असता तर तब्बल ६० वर्षांनंतर मिल्खासिंगनंतर ट्रॅक इव्हेंटमध्ये पदक जिंकणारा पहिला पुरुष धावपटू ठरला असता . अनसने ४५ . ३१ सेकंद वेळ नोंदविताना स्वतःचाच ४५ . ३२ सेकंदांचा राष्ट्रीय विक्रम इतिहासजमा केला . पुरुषांच्या शर्यतीपूर्वी पावसात झालेल्या महिलांच्या चारशे मीटर उपांत्य फेरीत भारताच्या हिमा दासने क्रीडाप्रेमींना आनंद साजरा करण्याची संधी दिली . आसामच्या एका खेडेगावातील असलेल्या १८ वर्षीय हिमाने उपांत्य फेरीत ५१ . ५३ सेकंद अशी कारकिर्दीतील सर्वोत्तम वेळ देताना तिसरे स्थान मिळविले . यामुळे ती ऑस्ट्रेलियाच्या ॲनालिसे रुबीसोबत ‘फास्टेस्ट लुझर’ म्हणून अंतिम फेरीसाठी पात्र ठरली . विशेष म्हणजे अनसप्रमाणे हिमाही सहा लेनमध्ये होती .


आयपीएल ही जगातील सर्वांत मोठी क्रिकेट लीग आहे . दहा वर्षांत ती सर्वोत्तम लीग झाली आहे , ही लीग शरद पवारांनी क्रिकेटजगतास दिली , असे सुनील गावसकर यांनी शरद पवार यांचा गौरव करताना सांगितले . पवार यांना नुकतेच भारत सरकारने पद्मविभूषण देऊन गौरवले . त्यानिमित्ताने त्यांचा मुंबई क्रिकेट संघटनेच्या वतीने गौरव करण्यात आला . या कार्यक्रमास मुंबईचे अनेक आजी - माजी क्रिकेटपटू उपस्थित होते . मुंबई क्रिकेट संघटनेच्या आजी - माजी पदाधिकाऱ्यांसह पवार यांच्या पत्नी प्रतिभा पवारही उपस्थित होत्या . या वेळी गावसकर म्हणाले , ‘‘पवार हे जबाबदारी वाटून देतात , हे त्यांच्याशी संबंध आला ते जाणतात . आयपीएलची जबाबदारी पवार यांनी ललित मोदी यांच्यावर सोपवली होती . क्रिकेट हे एक करिअर झाले आहे , त्यास कारणही आयपीएल आहे . ’’ आयसीसीचा अध्यक्ष असताना मुंबईत विश्वकरंडकाचा अंतिम सामना आयोजित करू शकलो हा माझ्या आयुष्यातील सर्वांत आनंदी क्षण आहे , असे पवार यांनी या वेळी सांगितले . या मुंबई संघटनेच्या अध्यक्षपदाच्या कारकिर्दीत अनेक चांगले सहकारी लाभले , त्यामुळेच खूप काही करू शकलो , असेही पवार यांनी सांगितले . लोढा समितीने एक राज्य - एक मत हा निर्णय अमलात आणण्याचा निर्णय घेतला , त्या वेळी माझी झोप उडाली , असे पवार यांनी सांगितले . त्याचबरोबर मी कधीही कोणत्याही खेळाडूंची शिफारस केली नाही . नियमांमध्ये लक्ष घातले नाही . मी फक्त खेळ आणि पायाभूत सुविधा या गोष्टींवर भर दिला , असे पवार यांनी आवर्जून सांगितले .


अभिनेता रणवीर सिंग आणि दीपिका पदुकोण यांचा बुधवारी पारंपरिक कोंकणी पद्धतीने विवाह संपन्न झाला . इटलीतील लेक कोमो इथल्या नयनरम्य व्हिलामध्ये हा सोहळा पार पडला . या विवाहाचे काही फोटो समोर आले आहेत . गेल्या दोन दिवसांपासून लग्नातल्या इतर विधींना सुरुवात झाली आणि मंगळवारी कोंकणी पद्धतीनेच दीप - वीरचा साखरपुडा झाला . लग्नाच्या पार्श्वभूमीवर लेक कोमो परिसरात कडेकोड सुरक्षाव्यवस्था असून मोजक्या कुटुंबीयांच्या उपस्थितीत राजेशाही थाटात हा विवाहसोहळा संपन्न झाला . गेल्या काही दिवसांपासून बॉलिवूडमध्ये या लग्नाची जोरदार चर्चा आहे . कोंकणी पद्धतीने विवाह संपन्न झाल्यानंतर उद्या ( गुरुवारी ) सिंधी पद्धतीने दीप - वीर विवाहबद्ध होणार आहेत . या सोहळ्यातील कोणतेही फोटो सोशल मीडियावर अपलोड न करण्याची अट रणवीर आणि दीपिकानं पाहुण्यांना ठेवली असल्याचं समजत आहे . मंगळवारी दीप - वीरच्या संगीत समारंभासाठी गायिका हर्षदीप कौरला आमंत्रित करण्यात आलं होतं . हर्षदीपने एकाहून एक दमदार गाणी सादर करत या समारंभात चार चाँद लावले . जे लग्नासाठी इटलीत उपस्थिती राहणार नाही त्यांच्यासाठी मुंबईत जंगी पार्टीचं आयोजन करण्यात आलं आहे . २८ नोव्हेंबरला मुंबईतील ग्रँट हयात या आलिशान ठिकाणी दीप - वीरची रिसेप्शन पार्टी असणार आहे . या पार्टीसाठी संपूर्ण बॉलिवूडला आमंत्रण देण्यात आलं आहे . त्यामुळे या रिसेप्शन पार्टीत बॉलिवूडमधल्या बड्या कलाकारांची मांदियाळी पाहायला मिळणार हे नक्की .


अभिनेता स्वप्नील जोशी आणि मुक्ता बर्वे यांचा गाजलेला ‘मुंबई - पुणे - मुंबई’ हा चित्रपट आजही प्रेक्षकांमध्ये लोकप्रिय आहे . त्याच्या याच लोकप्रियतेमुळे या चित्रपटाचा पुढील भागही प्रदर्शित झाला . त्यानंतर आता या चित्रपटाचा तिसरा भाग ‘मुंबई - पुणे - मुंबई - ३’ देखील प्रेक्षकांच्या भेटीला येणार आहे . त्यामुळे या चित्रपटाविषयीची उत्सुकता दिवसेंदिवस वाढत आहे . विशेष म्हणजे या चित्रपटामध्ये १९७२ साली ‘पिंजरा’ या चित्रपटात लोकप्रिय ठरलेल्या गाण्याचा समावेश करण्यात आला आहे . ‘पिंजरा’ चित्रपटातील “कुन्या गावाची , कोनच्या नावाची , कुन्या राजाची गं तू रानी… आली ठुमकत , नार लचकत , मान मुरडत हिरव्या रानी…ग साजनी” हे गाजलेले गाणं ‘मुंबई पुणे मुंबई - ३’मध्ये स्वप्नील जोशी आणि मुक्ता बर्वे यांच्यावर चित्रित करण्यात आले आहे . गाण्याचे प्रकाशन ढोल ताशांच्या निनादात विलेपार्ले येथील प्रबोधनकार ठाकरे क्रीडा संकुल येथे करण्यात आले . या गाण्याच्या प्रदर्शन सोहळ्यासाठी स्वप्नील जोशी , मुक्ता बर्वे , रोहिणी हट्टंगडी , सविता प्रभुणे , मंगल केंकरे , विजय केंकरे आणि दिग्दर्शक सतीश राजवाडे हे कलाकार उपस्थित होते . चित्रपटाचे दिग्दर्शक सतीश राजवाडे आणि निर्माते व एव्हरेस्ट एंटरटेन्मेंटचे संजय छाब्रिया आणि सह - निर्माते अमित भानुशाली ( फ्रायडे सिनेमाज ) यांनी या रहस्यावरील पडदा नुकताच उलगडला . प्रख्यात चित्रपट निर्माते व्ही . शांताराम यांच्या तुफान गाजलेल्या ‘पिंजरा’ चित्रपटातील हे गाणे ‘मुंबई पुणे मुंबई - ३’मध्ये सामील करून ते आगळ्या पद्धतीने चित्रित केलं आहे . ‘गं साजणी’ या गाण्याचे पुनर्जीवित केले गेले असून त्याला राम कदम , अविनाश - विश्वजीत यांचे संगीत आहे तर आदर्श शिंदे यांचा आवाज आहे . मूळ गाणे जगदीश खेबुडकर यांचे असून त्यात विश्वजित जोशी यांनी भर घातली आहे . अतिरिक्त ऱ्हिदम प्रोग्रॅमिंग सुदेश गायकवाड यांचे आहे . या गाण्याचे चित्रीकरण साऊंडडिज येथे झाले असून ते किट्टू मायक्कल यांनी केले आहे . मिक्सिंग आणि मास्टरिंग एव्हीजे स्टुडीओजचे आहे . गाण्याच्या संगीत कलाकारांमध्ये सोमू सील ( गिटार ) व कोरस गायकांचा समावेश आहे . नृत्यदिग्दर्शन सुभाष नकाशे यांनी केले आहे . सुपरहिट जोडी स्वप्नील जोशी आणि मुक्ता बर्वे , ख्यातनाम दिग्दर्शक सतीश राजवाडे यांचे जुळलेले यशस्वी समीकरण पुन्हा अनुभवायला मिळणार आहे . ‘मुंबई पुणे मुंबई - ३’च्या माध्यमातून पुढील आठवड्यात प्रदर्शित होणाऱ्या या चित्रपटात रोहिणी हट्टगडी , प्रशांत दामले , सविता प्रभुणे , सुहास जोशी , मंगल केंकरे आणि विजय केंकरे हे मराठीतील लोकप्रिय कलाकारही महत्वाच्या भूमिकांमध्ये झळकणार आहेत .


प्राग ( चेक प्रजासत्ताक ) - जागतिक क्रमवारीत दुसऱ्या स्थानावर असणाऱ्या रॉजर फेडररच्या सुरेख कामगिरीच्या जोरावर ‘टीम युरोप’ने पहिल्यावहिल्या लेव्हर करंडक स्पर्धेचे विजेतेपद पटकावले . टीम युरोपच्या फेडररने निर्णायक लढतीत विश्व संघाच्या निक किर्गीओसविरुद्ध सुपर टायब्रेकमध्ये नोंदविलेला विजय निर्णायक ठरला . रंगतदार झालेली लढत फेडररने ४ - ६ , ७ - ६ ( ८ - ६ ) , ११ - ९ अशी जिंकली . या विजयाने ‘टीम युरोप’ने विश्व संघावर १५ - ९ अशी विजयी आघाडी मिळवली . फेडररने विजय मिळविला असला तरी त्याला किर्गीओसविरुद्ध सफाईदार खेळ करता आला नाही . त्याची सर्व्हिसच आज झाली नाही . पहिल्या सेटमध्ये त्याची सर्व्हिस एकदा ब्रेक झाली , तर त्याला ब्रेकची संधीही मिळाली नाही . सुपर टायब्रेकमध्ये मात्र फेडररने बाजी मारली . ‘टीम युरोप’ने दुसऱ्या दिवशी ९ - ३ अशा आघाडीने सुरवात करताना त्यांना पहिल्या दुहेरीच्या लढतीत पराभव पत्करावा लागला . जॉन इस्नेर - जॅक सॉक यांनी टीम युरोपच्या टोमास बर्डिच - मरिन चिलीच यांचा पराभव केला . त्यानंतर एकेरीच्या लढतीत ॲलेक्झांडर झ्वेरेवने ‘टीम युरोप’ला आघाडीवर नेताना सॅम क्वेरेचा पराभव केला . रॅफेल नदालला मात्र जोरदार सर्व्हिस करणाऱ्या जॉन इस्नेरविरुद्ध पराभव पत्करावा लागला . त्यामुळे फेडरर आणि किर्गीओस यांच्यातील लढतीला महत्त्व आले होते . फेडररने आफला अनुभव पणाला लावून मिळविलेला विजयच शेवटी निर्णायक ठरला .


सामान्य मधुमेह आणि उच्च रक्तदाबावरील उपचारासाठी घेण्यात येणारी औषधे एकत्रित घेतल्यामुळे शरीरातील कर्करोगाच्या पेशी मोठय़ा प्रमाणात नष्ट होत असल्याचा दावा एका नव्या अभ्यासात करण्यात आला आहे . मेटफोर्मिन हे औषध मधुमेहाच्या प्रकार दोनसाठी सर्रास वापरले जाते . यामुळे शरीरातील साखरेची पातळी कमी होते . मात्र याचसह यामध्ये कर्करोगविरोधी गुणधर्म असून हे औषध शरीरातील कर्करोगाच्या पेशींना नष्ट करत असल्याचे अभ्यासात दिसून आले आहे . मेटफोर्मिनसारख्या उच्च रक्तदाबविरोधी औषधांमध्ये कर्करोगाच्या पेशींना नष्ट करण्याची क्षमता आहे . उच्च रक्तदाब आणि मधुमेह या औषधांच्या एकत्रित घेण्यामुळे शरीरातील कर्करोगाच्या पेशी नष्ट होत असल्याचे स्वित्र्झलडस्थित बसेल विद्यापीठातील संशोधक मायकेल हॉल यांनी म्हटले आहे . मधुमेहविरोधी औषधांची मोठी मात्रा शरीरात गेल्यामुळे कर्करोगांच्या पेशी नष्ट होण्यास मदत होत असली तरीही जास्त प्रमाणात औषधाची मात्रा शरीरात गेल्यामुळे त्याचे इतर दुष्परिणाम दिसून येतात . संशोधकांनी कर्करोगविरोधी शंभरपेक्षा अधिक औषधांचा अभ्यास केला . यामध्ये जर मधुमेह आणि उच्च रक्तदाबाची औषधे एकत्रित केल्यास कर्करोगाच्या पेशी मोठय़ा प्रमाणात नष्ट होत असल्याचे संशोधकांना आढळून आले . उदा . रक्तातील कर्करोग झालेल्या रुग्णाला हे एकत्रित औषध दिल्यास त्याच्यातील पेशींच्या सर्व गाठी नष्ट झाल्याचे दिसून आले . तसेच याचा इतर साधारण पेशींवर कोणताही परिणाम झाला नसल्याचे अभ्यासात दिसून आल्याने संशोधकांनी माहिती देताना सांगितले . हे संशोधन ‘सायन्स अॅडव्हान्सेस’ नियतकालिकामध्ये प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


बेड ही अशी जागा आहे जिथे प्रत्येकजण आपल्या मनाचा राजा असतो . म्हणजे दिवसभराच्या धावपळीनंतर आराम करण्याची हक्काची जागा म्हणजे बेड . त्यामुळे कधी एकदा बेडवर जाऊन पडतोय असं सर्वांनाच होते . आणि एकदा का झोपण्यासाठी आपण बेडवर गेलो की कसेही लोळत पडतो . कोणी छताकडे तोंड करुन , कोणी एखाद्या कुशीवर तर कोणी पालथे झोपतात . मात्र , यापैकी पालथे झोपणाऱ्यांनी वेळीच सावध होणे गरजेचे आहे . म्हणजे काही काळासाठी पालथे झोपल्यास हरकत नाही . मात्र , दीर्घकाळ किंवा रात्रभर पालथे झोपणे शरीरासाठी अपायकारक असते . मणक्यावरील ताण वाढतो पोटावर झोपल्याने मणक्यावर वाईट परिणाम होतो . पोटावर झोपताना मणक्यावर येणार ताण हा छताकडे तोंड करुन झोपताना येणाऱ्या ताणापेक्षा अधिक असतो . याचे मुख्य कारण म्हणजे तुम्ही पोटावर झोपता तेव्हा पोटावर अधिक भार येतो त्यामुळे मणका वाकला जातो . मणका हा शरीराचा मुख्य आधार असतो . शरीरातील सर्व महत्वाच्या अवयवांकडे जाणाऱ्या मज्जातंतू मणक्याशी संबंधित असतात . त्यामुळे मणक्यावर ताण आल्यास शरीराचा इतर भाग बधीर होऊन वेदना होण्याची शक्यता असते . पाठीवर वाईट प्रभाव मणक्याच्या दुखण्याबरोबरच पोटावर झोपल्यामुळे सांधे दुखणे , मानेच्या वेदना आणि पाठदुखीची समस्या होऊ शकते . त्यामुळे झोप पूर्ण करणे अशक्य होते . अपूर्ण झोपेमुळे दिवसभर थकवा जाणवत राहतो . मानेच्या वेदना पोटावर झोपताना तुम्ही डोके उजवीकडे किंवा डावीकडे करुन झोपता . त्यामुळे मणका आणि मान एका सरळ रेषेत नसतात . तुम्हाला मान वळवावी लागते त्यामुळे मानेवर ताण येतो आणि मान दुखते . हे दुखणे एका रात्रीत होत नसले तरी सतत पोटावर झोपणाऱ्यांना मानेचा त्रास जाणवतोच . पोटावर झोपल्याने होणाऱ्या मानेच्या आजारांपैकी सर्वात जास्त त्रासदायक आजाराला हार्नियेटेड डिस्क म्हणतात . गर्भवती महिलांसाठी धोकादायक गर्भवती महिलांनी बाळा होण्याच्या काही महिन्याआधीपासून पोटावर झोपणे टाळावे असं म्हणतात . मात्र , गर्भधारण केल्यापासून त्यांनी पोटावर झोपणे टाळायला हवे . पोटावर झोपल्याने सर्व वजन गर्भावर जाते . तसेच मणक्यावर ताण आल्याने पाठ दुखीचा त्रास होऊ शकतो . त्याचप्रमाणे पोटावर झोपल्याने गर्भातील बाळाला हलचाल करायला जागा मिळत नाही . २०१२मधील एका वैद्यकिय अभ्यासानुसार गरोदर महिलांनी डाव्या कुशीवर झोपल्यास गर्भाला होणारा रक्तपुरवठा फायद्याचा असतो .


२००४ - ०५ मध्ये रिअॅलिटी शो ही संकल्पना नावारुपास येत असताच ‘इंडियन आयडल’ या कार्यक्रमाने प्रेक्षकांमध्ये चांगलीच लोकप्रियता मिळवली होती . ‘इंडियन आयडल’च्या पहिल्या भागामध्ये देशातील विविध भागातील काही गायकांनी सहभागी होऊन त्यांच्या आवाजाने या रिअॅलिटी शोचे पहिले पर्व गाजवले होते . गायक अभिजीत सावंतने प्रेक्षकांच्या मतांच्या आधरे या पर्वाचे विजेतेपद पटकावले होते . ‘इंडियन आयडल’च्या पहिल्या पर्वामधील मुख्य आकर्षण ठरले होते ते म्हणजे या रिअॅलिटी शो मधील परिक्षक . गायक - संगीत दिग्दर्शक अनु मलिक , नृत्यदिग्दर्शिका फराह खान आणि गायक सोनू निगम यांनी या कार्यक्रमाचे परिक्षण केले होते . पहिल्या पर्वाच्या लोकप्रियतेनंतर या रिअॅलिटी शो चे आणखीन काही पर्वसुद्धा प्रेक्षकांच्या भेटीला आले होते . पण , त्यावेळी या कार्यक्रमाच्या परिक्षकांमध्ये मात्र बदल करण्यात आले होते . पण , आता याच धम्माल परिक्षकांसह ‘इंडियन आयडल’ हा कार्यक्रम पुन्हा एकदा प्रेक्षकांच्या भेटीला येण्यासाठी सज्ज झाला आहे . देशाच्या कानाकोपऱ्यातून काही उभरत्या गायकांच्या गायनकौशल्याची प्रशंसा करत त्यांच्या कलागुणांना वाव देण्यासाठी या कार्यक्रमाची सुरुवात करण्यात येत आहे . सध्या सोशल मीडियावरही ‘इंडियन आयडल’च्या नव्या पर्वाच्या प्रसिद्धीसाठी प्रदर्शित करण्यात आलेले व्हिडिओ गाजत आहेत . या कार्यक्रमांच्या प्रोमोसोबतच चर्चेत आहेत ते म्हणजे ‘इंडियन आयडल’च्या नव्या पर्वाचे परिक्षक . १२ वर्षांनंतर अनु मलिक , फराह खान आणि सोनु निगम पुन्हा एकदा एकत्रितरित्या परिक्षकांच्या भूमिकेत दिसणार आहेत . या रिअॅलिटी शो संदर्भात बोलताना अनु मलिक , सोनू निगम आणि फराह खान यांनी प्रसारमाध्यमांशी संवाद साधत त्यांच्या भावना व्यक्त केल्या . ‘आम्ही ज्यावेळी ऑडिशन्ससाठी परिक्षक म्हणून पुन्हा एकदा एकत्र बसलो होतो , तेव्हा पहिल्या पर्वामध्ये आमच्या मध्ये झालेली मतमतांतरे , आम्ही ऐकलेली गाणी हे सर्व काही कालच झाल्यासारखे वाटत आहे’ , असे संगीत दिग्दर्शक अनु मलिक म्हणाले . अनु मलिकच्या वक्तव्याला दुजोरा देत फराह खाननेसुद्धा आपले मत मांडले . ‘आम्ही ज्यावेळी सेटवर पोहोचलो त्यावेळी जिथे आम्ही कार्यक्रमाची सांगता केली होती त्याच क्षणापासून आम्ही पुन्हा एकदा सुरुवात केल्याचे वाटत आहे . काहीही बदलले नाहीये’ , असे फराह म्हणाली . उत्तम गायकांच्या शोधार्थ ‘इंडियन आयडल’ या कार्यक्रमाची सुरुवात २४ डिसेंबरपासून सोनी वाहिनीवर होणार आहे . त्यामुळे पहिल्या पर्वातील परिक्षकांच्या साथीने आणि काही हुशार गायकांच्या साथीने ‘इंडियन आयडल’च्या या पर्वात प्रेक्षकांना एका सुरेल प्रवासाचे साक्षीदार व्हायची संधी मिळणार आहे .


काही दिवसांपूर्वीच चालत्या गाडीमध्ये एका मल्याळम अभिनेत्रीचा विनयभंग झाल्याची घटना घडली होती . त्या घटनेनंतर विविध स्तरातून अनेकांनीच त्यांच्या प्रतिक्रिया देत या अभिनेत्रीच्या पाठीशी उभे राहण्याचा प्रयत्न केला होता . सोशल मीडियाद्वारेही अनेकांनीच तिला पाठिंबा देत तिच्या आत्मविश्वासात भर घालण्यासाठी आणि या बिकट प्रसंगातून तिला बाहेर काढण्यासाठी एक महत्त्वाची भूमिका बजावली होती . त्या कठीण प्रसंगी पाठिशी उभे राहिल्याबद्दल अभिनेत्री भावनाने सोशल मीडिया पोस्टद्वारे सर्वांचेच आभार मानले आहेत . ‘मला जीवनात बऱ्याचदा अपयश आले आहे . ज्या गोष्टी मला पहाव्याश्या वाटत नव्हत्या त्याच गोष्टींचा अनुभव मला आयुष्यात आला आहे . दुःख आणि अपयशही मी सहन केले आहे . पण , एक गोष्ट मात्र नक्की , की मी या सर्व प्रसंगांशी दोन हात केले आहेत’ , अशा कॅप्शनसह भावनाने तिचा एक फोटो पोस्ट केला . इतक्या कठीण समयी सर्वांनीच त्या मल्याळम अभिनेत्रीची म्हणजेच भावनाची साथ देत शक्य त्या सर्व परिंनी तिची साथ दिली होती . त्याबद्दलच तिने सर्वांचे आभार मानले आहेत . अभिनेता पृथ्वीराज सुकुमारनने त्या भावनाची पोस्ट शेअर केली आहे . अभिनेत्री भावना आणि पृथ्वीराज सध्या एका चित्रपटाच्या चित्रिकरणामध्ये व्यग्र आहेत . आपल्या सहकलाकारावर ओढावलेल्या या प्रसंगाची पृथ्वाराजनेही तीव्र शब्दात निंदा केली होती . त्यासोबत स्त्रीयांचा अनादर करणारे कोणतेही संवाद आणि दृश्ये तो चित्रपटामध्ये करणार नसल्याचेही त्याने स्पष्ट केले होते . पृथ्वीराज सोबतच सोशल मीडियावर अनेकांनी भावनाच्या पाठिशी उभे राहत तिच्या समर्थनार्थ काही पोस्ट केल्या होत्या . त्या सर्वांचेच भावनाने आभार मानले आहेत . मल्याळम चित्रपटांतील अभिनेत्री भावना हिचे कोची येथे अपहरण करण्यात आले होते . भावना रात्री तिच्या गाडीतून कोचीहून थ्रिसर येथे जात असताना टेम्पोमध्ये बसलेल्या काही व्यक्तिंनी तिचा पाठलाग केला होता . काही अज्ञात व्यक्तिंनी भावनाचे अपहरण करून जवळपास दीड तास तिला गाडीत डांबून ठेवलं होतं . यावेळी त्यांनी तिचे काही फोटो आणि व्हिडिओदेखील काढले होते . या सर्व प्रकारानंतर अनेकांनीच त्या घटनेची निंदा केली होती .


पाकिस्तानी कलाकारांची भूमिका असलेले " ए दिल मुश्किल‘ आणि " रईस‘ हे चित्रपट प्रदर्शित करावेत की , नाही यावरून सध्या समाजात बराच वादंग सुरू आहे . प्रियांका चोप्रा , परेश रावल , महेश भट्ट यांच्यासह चित्रपट सृष्टीतील अनेक लोक चित्रपट प्रदर्शित होऊ द्यावा या मताचे असले तरी मनसेने मात्र चित्रपट प्रदर्शित करून दाखवाच अशी उघड धमकी दिली आहे . अनुराग कश्यपने तर थेट पंतप्रधानांना प्रश्न विचारून अनेक लोकांचा रोष ओढवून घेतला आहे . अनुरागने विचारलेला प्रश्न मात्र सडेतोड आहे . ज्या वेळी चित्रपटाचे चित्रीकरण सुरु होते त्यावेळी भारत आणि पाकिस्तान यांमधील संबंध इतके बिघडलेले नव्हते . त्यावेळी माननीय पंतप्रधान नरेंद्र मोदीदेखील पाकिस्तान बरोबर शांततेचे संबंध प्रस्थापित करण्यासाठी प्रयत्नशील होते . मग आता चित्रपटावर बंदी आणा असे लोक म्हणत असतील तर पंतप्रधानांच्या त्या भेटीचं काय ? केवळ एक पाकिस्तानी कलाकार चित्रपटामध्ये आहे म्हणून त्यावर बंदी आणली तर बाकी हजार भारतीय लोक ज्यांनी चित्रपट तयार होण्यासाठी खूप मेहनत घेतली आहे त्यांचं काय ? या सगळ्यामध्ये त्यांचा काय दोष ? काही लोक असा मुद्दा मांडतात की , पाकिस्तानी कलाकार आपल्या देशातून पैसा घेऊन जाऊन त्यांच्या देशात कर भरतात आणि तोच पैसा पाकिस्तान दहशतवादी कारवायांसाठी वापरते . हे सत्य जरी असले तरी कलाकारांद्वारे जितका पैसा पाकिस्तानला जातो त्यापेक्षा कितीतरी अधिक पट पैसा व्यापार आणि अन्य मार्गानी पाकिस्तानला जातो . चित्रपटावर बंदी आणली तर या अन्य मार्गाचं काय ? त्यावरदेखील बंदीची कशी अंमलबजावणी करणार ? आणखी एक मुद्दा असा मांडला जातो की , काय निर्मात्यांना भारतीय कलाकार मिळत नाहीत का ? म्हणून ते पाकिस्तानमधून कलाकार आयात करतात ? हाच न्याय काय तुम्ही जगात सर्वत्र काम करणाऱ्या लाखो भारतीय संगणक अभियंत्यांना लावू शकाल की , त्या त्या देशांमध्ये काय गुणवत्तेची कमतरता आहे म्हणून ते भारतातून लोक आयात करतात ? हाच न्याय तुम्ही हॉलिवूड मध्ये काम करणाऱ्या प्रियांका चोप्रा , दीपिका पदुकोण , इरफान खान यांना लावू शकाल ? कला आणि गुणवत्ता यांना कोणतीही सीमा नसते हे आपण ध्यानात घ्यायला हवे . पाकिस्तानमध्ये सचिन तेंडुलकर , लता मंगेशकर , शाहरुख खानसारखे अनेक जण तितकेच लोकप्रिय आहेत जितके भारतामध्ये . भारतातदेखील नेहमीच पाकिस्तानी कलाकार व गायकांना प्रेम मिळत आले आहे . नुसरत फतेह अली खान , गुलाम अली ते अगदी राहत फतेह अली खान , आतिफ अस्लम यांच्या पर्यंत ही परंपरा चालत आली आहे . या सर्वांची गाणी ऐकणे आपण बंद करणार आहोत का ? आपल्या सर्वांचे आवडते गीत " सारे जहॉं से अच्छा हिंदुस्थान हमारा‘चे कवी मोहंम्मद इकबाल पाकिस्तान चळवळीचे अग्रणी मानले जातात . मग हे गीत म्हणणे देखील आपण सोडून देणार का ? हे चित्रपट प्रदर्शित झाले तर तो भारतीय जवानांचा अपमान होईल असेही काही लोक म्हणतात . परंतु आपले जवान असा विचार करतील असे मला वाटत नाही . बाकी सर्व लोकांपेक्षा देशहित त्यांना अधिक चांगले कळते . कला आणि राजकारण यातील फरक त्यांना नक्कीच कळतो . देशातील सर्व नागरिक त्यांच्या बरोबर आहेत हे त्यांना वेगळे सांगायची गरज नाही असे मला वाटते . संपूर्ण देश नेहमीच भारतीय सैन्याच्या पाठीशी उभा आहे आणि भविष्यातही नक्कीच राहील . सरकारची यातील भूमिका मात्र नक्कीच संदिग्ध आहे . सरकारने चित्रपटावर अधिकृत बहिष्कार घातलेला नसला तरी चित्रपट प्रदर्शित होऊ देणार नाही म्हणून सरकारला उघड आव्हान देणाऱ्या मनसेविरुद्ध काय कारवाई करणार हे अजून स्पष्ट केलेले नाही . त्यामुळे राज्य , सरकारचे की झुंडशाहीचे याबद्दल लोकांच्या मनात शंका उत्पन्न होणे साहजिक आहे . अनेक लोक पाकिस्तान याबाबतीत कसा वागतो आणि त्यांनी आपल्या चित्रपटांवर कशी बंदी घातली आहे याचे दाखले देतात . परंतु पाकिस्तानने जे केले तेच आपण केले तर आपल्यात न त्यांच्यात फरक तो कोणता . भारताचा देखील पाकिस्तान व्हावा अशी या लोकांची इच्छा आहे का ? भारतातील प्रत्येक नागरिकाचे आपल्या देशावर सारखेच प्रेम आहे . पण आजकाल काही लोकांना आम्हीच कसे देशभक्त आहोत हे दाखवण्याची खुमखुमी चढली आहे . देशभक्ती दाखवण्यासाठी भरीव काहीतरी करावे हे मात्र त्यांना नको आहे . केवळ झटपट प्रसिद्धी कशी मिळेल याकडेच त्यांचा ओढा अधिक आहे . सर्वसमावेशक लोकशाही आणि सर्व धर्मसमभाव हीच भारताची जगातील ओळख आहे . ‘वसुधैव कुटुंबकम‘ ही आपली हजारो वर्षांची परंपरा आहे . या कठीण परिस्थितीमध्ये ती मोडता कामा नये . पाकिस्तानबरोबर बिघडलेले संबंध आणि तीव्र लोकभावना लक्षात घेता नजीकच्या काळात तरी कोणताही निर्माता पाकिस्तानी कलाकाराला आपल्या चित्रपटात स्थान देणार नाही याबद्दल माझ्या मनात तिळमात्र शंका नाही . परंतु आधीच पूर्ण झालेल्या या दोन चित्रपटाशी संबंधित भारतीयांचे हित लक्षात घेऊन ते विनासायास प्रदर्शित होऊ देणेच इष्ट ठरेल .


बिग बॉसमधून प्रसिद्धीस आलेली गायिका सपना चौधरी उत्तर भारतातील लोकप्रिय नाव आहे . सपना चौधरीचं ‘तेरी आंख्या का यो काजल’ हे गाणं उत्तर भारतात प्रचंड प्रसिद्द आहे . सपना चौधरीच्या प्रसिद्धीनंतर गाणं प्रचंड प्रसिद्ध झालं आहे . अनेक कार्यक्रमांमध्ये या गाण्यावर तरुणाई थिरकताना दिसत असते . आता तर वेस्टइंडिजचा तुफानी फलंदाज ख्रिस गेल याच्यावरही गाण्याची जादू चढली असून त्याने ठुमके लगावले आहेत . सपना चौधरीने स्वतः आपल्या इन्स्टाग्राम अकाऊंटवर ख्रिस गेलचा डान्स करतानाचा व्हिडीओ शेअर केला आहे . व्हिडीओत ख्रिस गेल आपल्या नेहमीच्या अंदाजात बिनधास्तपणे गाण्यावर थिरकताना दिसत आहे . सपना चौधरीने इन्स्टाग्रामवर व्हिडीओ शेअर करताना लिहिलं आहे की , पहा मला इंटरनेटवर काय मिळालं . ख्रिस गेल तू खूप चांगला डान्सर आहेस . ख्रिस गेलचा हा व्हिडीओ चांगलाच व्हायरल होत आहे आणि लोकांना तो प्रचंड आवडतही आहे . याआधीही ख्रिस गेलचे अनेक व्हिडीओ व्हायरल झाले आहेत , ज्यामध्ये तो अत्यंत निर्धास्तपणे एन्जॉय करत डान्स करतो आहे . सपना चौधरीने जरी ख्रिस गेल आपल्या नावावर नाचत असल्याचा दावा केला असला तरी हा व्हिडीओ वर्षभरापूर्वीचा असून कोणीतरी एडिट करुन टाकला आहे . जुन्या व्हिडीओत ख्रिस गेल लैला मै लैला गाण्यावर हा डान्स करताना दिसत आहे . त्यावेळीही हा व्हिडीओ व्हायरल झाला होता .


' हँडसम हंक ' हृतिक रोशनच्या ' लुक्स ' बद्दल त्याच्या चाहत्या तरुणींसह सर्वत्रच चर्चा असते . बॉलिवूडमधील त्याचा हा ' हॉटनेस ' आता जागतिक पातळीवरही फेवरीट ठरलाय . जगातील सर्वांत देखण्या पुरुषांच्या यादीत हृतिकने तिसरे स्थान मिळविले आहे . ' वर्ल्ड्स टॉप मोस्ट ' या सर्वेक्षण संकेतस्थळाने नुकत्याच प्रसिद्ध केलेल्या यादीत हृतिक रोशनने हॉलिवूडमधील अभिनेता ब्रॅड पिट व जॉन डेप यांसारख्या दिग्गजांना मागे टाकत तो जगातील तिसरा सर्वात देखणा पुरुष बनला आहे . सलमान खानला सातव्या स्थानावर समाधान मानावे लागले . जगभरातील सौंदर्यवान पुरुषांमधून हृतिकची झालेली निवड बॉलिवूडकरांसाठी प्रेरणादायी आहे . हॉलिवूडसह जगभरातील अभिनेते या स्पर्धेत होते . सलमान खानही या यादीमध्ये होता . हॉलिवूड अभिनेता टॉम क्रूझ या यादीत अव्वल स्थानावर तर रॉबर्ट पॅटीन्सन दुसऱ्या स्थानावर राहिला . पहिल्या टॉप टेन विजेत्यांची नावे पुढीलप्रमाणे 1 ) टॉम क्रूझ 2 ) रॉबर्ट पॅटीन्सन 3 ) हृतिक रोशन 4 ) जॉनी डेप 5 ) टॉम हिड्डलस्टन 6 ) ओमर बोर्कन अल गाला 7 ) सलमान खान 8 ) ब्रॅड पिट 9 ) ह्यूग जॅकमन 10 ) बिल्ली अंगर


मराठी चित्रपटसृष्टीत सध्या ”आणि…डॉ . काशिनाथ घाणेकर” या चित्रपटाची जोरदार चर्चा रंगली आहे . या चित्रपटाच्या टीमने नुकतीच अस्सल पाहुणे इरसाल नमुनेच्या सेटवर हजेरी लावली होती . यामध्ये सुबोध भावे , सुमित राघवन , सोनाली कुलकर्णी , आनंद इंगळे यांचा समावेश होता . ८ नोव्हेंबर रोजी हा चित्रपट सर्वत्र प्रदर्शित होणार असून कार्यक्रमामध्ये चित्रपटाच्या संपूर्ण टीमने खूप किस्से , आठवणी सांगितल्या . दिवाळीनिमित्त या कार्यक्रमाचे आयोजन करण्यात आले होते . यावेळी सुबोध भावेने मराठी रंगभूमी आणि चित्रपटाचा त्याला अभिमान आहे असे सांगितले . वैदेही परशुरामीला तिला कुणावर आधारित असलेल्या बायोपिकमध्ये काम करायला आवडेल असे विचारले असता ती म्हणाली “रेखा” आणि अमिताभ बच्चन यांच्या भूमिकेमध्ये कोण आवडेल यावर ती म्हणाली , “ सुबोध भावेबरोबर काम केले आहे तर , सुमित राघवन अमिताभ बच्चन यांच्या भूमिकेमध्ये आवडतील” . सुबोध भावेला बालगंधर्व की लोकमान्य - एक युग पुरुष या आपल्या चित्रपटातील आवडत्या चित्रपटाची निवड करायला सांगितली . त्यावेळी बायोपिकची सुरुवात बालगंधर्व या चित्रपटापासून झाली … म्हणून बालगंधर्व” असे त्याने सांगितले . अस्सल पाहुणे इरसाल नमुने चा दिवाळी विशेष भाग “आणि…डॉ . काशिनाथ घाणेकर या चित्रपटाच्या संपूर्ण टीमसोबत कलर्स मराठीच्या साथीने तुमची दिवाळी खास करा .


लग्न हे दोन जीवांचे मीलन असले तरी त्यानिमित्त त्यांच्याशी संबंधित असलेले शेकडो आप्तस्वकीय आणि परिचित नटण्या - मुरडण्याची हौस भागवून घेतात . त्यामुळे कोणताही विवाह सोहळा म्हणजे ठेवणीतले कपडे घालून आलेल्या वऱ्हाडी मंडळींचा फॅशन सोहळाच असतो . दिवाळीनंतर तुळशीची लग्ने झाली की आपल्याकडे घरोघरी मांडव पडू लागतात . लग्नातील वऱ्हाडी मंडळींमध्ये आपण चारचौघांपेक्षा उठून दिसावे म्हणून प्रत्येक जण प्रयत्न करताना दिसतो . लग्नाच्या दिवशी संपूर्ण कुटुंबीय एकाच पद्धतीचा पेहराव करण्याची पद्धत सध्या प्रचलित आहे . कुणी परंपरागत तर कुणी पाश्चिमात्य पद्धतीची वेशभूषा करतात . सध्या लग्न सोहळ्यात खालील पद्धतीचे पोशाख प्रचलित आहेत . क्रॉप टॉप व स्कर्ट नेहमीच्या साडय़ांची जागा आता लेहेंगा , अनारकली , स्कर्ट यांनी घेतली आहे . हल्ली रिसेप्शनसाठी मुली बिनदिक्कत क्रॉप टॉप आणि स्कर्ट परिधान करताना दिसून येतात . त्यामध्ये प्लेन टॉप आणि फ्लोरल स्कर्ट असे छान समीकरण सध्या बाजारात उपलब्ध आहे . तसेच जर थोडय़ा शायनी लुकसाठी वर्क केलेला टॉप आणि ग्लॉसी फॅब्रिकच्या स्कर्टला तरुणी सध्या पंसती देत आहेत . पाँजा . जॅकेट गाऊनशी साधम्र्य असणारा हा पँाजा सध्या लग्नांमध्ये सर्वाच्या आकर्षणाचा भाग बनला आहे . सिंगल कलरचा क्रॉप टॉप आणि स्कर्ट त्यावर हेवी नेक एम्ब्रॉयडरी केलेला ‘पँाजा’ घालण्याकडे तरुणींचा कल दिसत आहे . अशा पेहरावांवर कमी दागिने घातले जातात . जेणेकरून समारंभामध्ये सुटसुटीतपणे वावरता येते . कुठे मिळतील ? ’ मुंबईतील बांद्रा , खार , मलाड , बोरिवली , दादर , अंधेरी , लोखंडवाला येथील ब्रॅण्डेड स्टोरमध्ये अशा प्रकारचे कपडय़ांच्या असंख्य प्रकार तुम्हाला सहज उपलब्ध होतील . साधारण रु . २००० पासून ते अगदी रु . २५ , ०००च्याही वर या कपडय़ाच्या किमती आहेत . लाँग टॉप आणि लेहंगा सध्या लेहंग्याचे अनेक प्रकार पाहायला मिळतात . मात्र त्यामधला सर्वात हीट प्रयोग म्हणजे लाँग टॉप आणि लेहंगा . घेरदार स्कर्ट आणि त्यावर मध्ये कट असलेला लांबलचक टॉप सध्या तरुणींना भुरळ घालत आहे . कारण या ड्रेसमध्ये टॉप आणि स्कर्टमधील भागातून कंबर दिसते . त्यामुळेच हा पेहराव करण्यासाठी अनेकांनी आपल्या कमरेचा घेरा कमी करण्याचे प्रयोगही सुरू केले आहेत . त्यामध्ये बुट्टीचा टॉप आणि प्लेन स्पार्कलीन लेहंगा घालण्याचा ट्रेण्ड आहे . लेहेंगा साडी लग्नाला घेतली जाणारी साडी परत नेसता येईलच याची शक्यता कमी असते . त्यामुळे ती कपाटामध्ये तशीच पडून राहते . त्याऐवजी लेहंगा साडीसारखे पर्याय निवडले की भविष्यात ते साडी वेगळी आणि लेहेंगा वेगळा असे घालता येतात . साडीवर सध्या मल्टिकलर किंवा गोल्डन ब्लाऊज वापरण्याचा ट्रेण्ड आहे . जेणेकरून नंतर तो इतर साडय़ांसोबतही घालता येऊ शकतो . त्या जागी क्रॉप टॉपचा वापरही करता येऊ शकतो . लेहेंगाच्या चोलीसोबतही हेच करता येऊ शकते . मल्टिकलर किंवा एखाद्या बेस कलरच्या ( गोल्डन , सिल्व्हर , कॉपर आदी ) चोलीनंतर साडीवर ब्लाऊजची सध्या चलती आहे . जॅकेट गाऊन लेहंगा , स्कर्ट , क्रॉप टॉप यापेक्षा काही तरी वेगळं आणि हटके ड्रेसिंग हवं असल्यास हल्ली बाजारात जॅकेट गाऊन्सची चलती दिसून येते . लाइट ऑफ शोल्डर गाऊनवर सॉफ्ट नेटचं हेवी वर्क केलेलं जॅकेट सध्या सर्वाच्या पसंतीस उतरत आहेत . यामध्ये अबोली , लाइट पिंक , पिस्ता असे इंग्लिश कलर सध्या बाजारात उपलब्ध आहेत . थ्री इन वन लाँग टॉप आणि लेहंगा हा ड्रेस मल्टीयुजेबल आहे . लग्नाव्यतिरिक्त इतर कोणत्याही समारंभासाठी लाँग टॉपवर लेहेंग्याऐवजी पॅण्ट सध्या बाजारात मिळते . तसेच जर आपल्याला हाच लेहेंगा पुन्हा नव्याने वापरात आणावयाचा असल्यास त्यावर एखादा साजेसा क्रॉप टॉप घेतल्यास पुन्हा नवा ड्रेस तयार होतो . त्यामुळे सध्या दुकानदारांनी अशा प्रकारचे कॉम्बो ड्रेस बाजारात आणले आहेत . मुंबई परिसरातील शाळांमध्ये होणारे विविध उपक्रम , कार्यक्रम , विशेष कार्य , गुणगौरव , शिबिरे , प्रशिक्षण वर्ग यांची माहिती ‘शिक्षणजगत’ या सदराकरिता पुढील पत्त्यावर पाठवा . पत्ता : ‘लोकसत्ता’ , दुसरा मजला , एक्स्प्रेस टॉवर्स , नरिमन पॉइंट , मुंबई - ४०० ०२१ . फॅक्स क्र . ०२२ - २२८२२१८७ / २२८४६२७७ . ईमेल : mumbailoksatta @ gmail . com


चेन्नईप्रमाणे राजस्थानचे पुनरागमन संस्मरणीय ठरले नाही . केन विल्यम्सनच्या प्रभावी नेतृत्वाखालील हैदराबादसमोर त्यांचा डाव सव्वाशेत आटोपणे धक्कादायक ठरले . केनने चपळाईने झेल घेतले आणि शिखरसह भागीदारीतही योगदान दिले . संजू सॅमसन याच्या उपयुक्त फलंदाजीनंतरही राजस्थानचा डाव स्थिरावला नाही . एक बाद ५२ अशा सुस्थितीनंतरही त्यांची घसरगुंडी उडाली . त्यातच भरवशाचा क्षेत्ररक्षक असा लौकिक असलेल्या अजिंक्य रहाणेने धवनचा शून्यावर झेल सोडला . राजस्थानचा पराभव तेथेच नक्की झाला . डावखुऱ्या धवनने मग जखमेवर मीठ चोळले . त्याने ‘सामनावीर’ पुरस्कारही पटकावला . या धक्क्यातून वेगाने सावरणे राजस्थानला क्रमप्राप्त असेल . त्यांचा तारणहार बेन स्टोक्स असून , त्याच्याकडे संघाच्या बाजूने पारडे फिरविण्याची क्षमता आहे . स्टोक्सने धडाका लावला तर त्यास यशस्वी प्रत्युत्तर देणारा दिग्गज दिल्लीला शोधावा लागेल . पंजाबविरुद्ध पहिल्या सामन्याच्या तुलनेत दिल्लीला गोलंदाजीत बरीच सुधारणा करावी लागेल . तेव्हा राहुलच्या वेगवान आणि करुण नायरच्या संयमी अर्धशतकानंतर प्रतिआक्रमण रचणे दिल्लीला अशक्य ठरले . आयपीएलचा हा प्राथमिक टप्पा आहे . यातून दिसून आलेली बाब म्हणजे अष्टपैलूंचे संघ वर्चस्व राखत आहेत . दुसऱ्या टप्प्यापर्यंत खेळपट्ट्यांना तडे गेलेले असतील . तेव्हा फिरकी गोलंदाज चालतील . साहजिकच पहिल्या टप्प्यात दोनशेचा टप्पा गाठणारे संघ जिंकण्याची शक्यता जास्त असेल .


होय . सगळे साराभाई परत आलेत . भोळसट इंद्रवदन , आढय़ताखोर माया , भयंकर कविता करणारा रोसेश , सगळ्या गोष्टींचे मध्यमवर्गीय हिशेब करत सासूचे टोमणे खाणारी मोनिषा आणि आई आणि बायको यांच्यात गंडलेला साहिल . . तुमच्या - आमच्या कुणाच्याही घरात असू शकणारी ही मंडळी . छोटय़ा पडद्यावर ती होती साराभाईंच्या घरात . सगळा वेळ एकमेकांना टोमणे मारणं , एकमेकांच्या खोडय़ा काढणं , आपलंच घोडं पुढे दामटणं यात ती सगळी इतकी मश्गूल असायची की , त्यांना इतर टीव्ही मालिकांमधल्या व्यक्तिरेखांप्रमाणे एकमेकांविरुद्ध भलभलती कटकारस्थानं करायला वेळच नसायचा . त्यांची भांडणं , रुसवेफुगे , हेवदावे असायचे ते टॉम अॅण्ड जेरीसारखे . ही सगळी मंडळी तुझं माझं जमेना आणि तुझ्यावाचून करमेना प्रकारातली . जगाच्या पाठीवर कुठेही गेलं तरी कुठल्याही घरात असेल अस त्यांचं वागणं . किंवा मांजराची पिल्लं एकमेकांशी भांडणाचा खेळ खेळतात तसं त्यांचं भांडण . म्हणजे खेळ खेळायचा तर आहे , त्यात प्रत्येकाला जिंकायचं तर आहे , त्यासाठी दुसऱ्याला पाडायचं , मारायचं , बोचकारायचं तर आहे , पण कुणालाही कुणाचेही दात , नखं लागणार नाही असं . साराभाईंच्या घरातलं ते सगळ्यांचंच एकमेकांशी असलेलं नातं इतकं लोभस होतं की कुणीही त्यांच्या प्रेमात पडावं . असंच लोभस कुटुंब त्याआधी पाहायला मिळालं होतं ते ‘देख भाई देख’मध्ये . दूरदर्शनवर १९९३ मध्ये दाखवली गेलेली ही निखळ विनोदी मालिका . एकत्र कुटुंबातल्या गमतीजमती दाखवताना सुषमा सेठ , नवीन निश्चल , शेखर सुमन , फरिदा जलाल , भावना बलसावर यांनी या मालिकेत धमाल केली होती . हाच वारसा तेवढय़ाच ताकदीने पुढे चालवला १९९५ मध्ये आलेल्या ‘हम पाँच’ने . झी टीव्हीवर दाखवल्या गेलेल्या या मालिकेचे दोन सीझन झाले . पाच मुलींचा बाप असलेला एक मध्यमवर्गीय माणूस , त्याच्या सगळ्याचा अर्क असलेल्या डॉली , काजलभाईसारख्या पाच मुली , भिंतीवरच्या तसबिरीतून सतत त्याला उपदेश करणारी त्याची आधीची बायको आणि त्याला सतत धारेवर धरणारी पण मुळात प्रेमळ अशी आत्ताची बायको . . ही सात माणसं एकत्र आल्यावर या मालिकेत धमाल करण्यासाठी आणखी कुणी असण्याची गरजच नव्हती . या दोन्ही बेफाम मालिकांच्या पंक्तीला बसण्याचा मान २००४ मध्ये ‘साराभाई व्हर्सेस साराभाई’ला मिळाला तो तेवढय़ाच सशक्त व्यक्तिरेखा , दमदार पटकथा आणि त्यातून निर्माण झालेल्या विनोदनिर्मितीमुळे . ‘देख भाई देख’ आणि ‘हम पाँच’प्रमाणे ‘साराभाई’लाही लोकांनी डोक्यावर घेतलं . सगळ्या कुटुंबाने एकत्र बसून बघावं असा निखळ विनोदाचा झरा अध्र्या तासाच्या कालावधीत टीव्हीच्या पडद्यावर मांडणं , दोन - दोन वर्षे म्हणजे शंभरेक भागांमध्ये त्यातली एनर्जी टिकवणं हे किती अवघड आहे , हे नंतरच्या अनेक तथाकथित विनोदी मालिकांनी सिद्ध केलं आहे . ‘साराभाई’चं यश दिसतं ते या पार्श्वभूमीवर . दोन वर्षे चालल्यानंतर ‘साराभाई व्हर्सेस साराभाई’ बंद झाली . पहिल्या भागाच्या शेवटी त्या सगळ्यांच्या बोलण्यावरून ‘साराभाई’चा सिक्वेल येणार असा अंदाज प्रेक्षकांना होताच . तसा आता तो आला आहे . आणि तोही वेबसीरिज या स्वरूपात . ‘साराभाई’चा पहिला सीझन स्टार वन या चॅनेलवर प्रदर्शित झाला होता . पण आता तो हॉटस्टारवर दर आठवडय़ाला प्रदर्शित होणार आहे . गेल्या दहा - बारा वर्षांतल्या माध्यमांतराची ही अर्थातच झलक आहे . दिवाणखान्यातला टीव्ही हे सगळ्या कुटुंबाचं आकर्षकेंद्र बदलून आता हातातला मोबाइल कसा महत्त्वाचा आहे , हेच त्यातून दिसतं . दुसरं म्हणजे आवडत असो वा नसो , घरात सर्वानुमते जे पाहिलं जाईल , ते पाहत बसण्याशिवाय बाकीच्यांना पर्याय नसायचा . पण आता वेब सीरिजमुळे प्रत्येक जण त्याच्या हातातल्या मोबाइलवर त्याला जे हवं ते पाहू शकतो . अशा काळात सगळे ‘साराभाई’ परत आलेत . अर्थात त्यांच्यात एकाची भरही पडली आहे . ती आहे , अर्णव उर्फ गुड्डू या साहिल आणि मोनिषाच्या सात वर्षांच्या मुलाची . बाकी सगळे साराभाई जसेच्या तसेच आहेत . तसं आढय़ताखोर मायाच्या केसांमध्ये पिकलेपण दिसायला लागलंय . पण तिचा तो उच्चवर्गीय तोरा जरासुद्धा कमी झालेला नाही . मध्यमवर्गीय हिशेब करत बसण्याची मोनिषाची खोड अजूनही तशीच आहे आणि तिच्या या सवयीवरून तिला सतत शब्दांनी बोचकारताना तिची सासू माया अजूनही दमत नाही . रोसेशच्या कविता अजूनही तितक्याच भयंकर आहेत आणि अजूनही तो तसाच आईच्या पदराला लटकलेला आहे . नाही म्हणायला घरात त्याच्या लग्नाची चर्चा सुरू झाली आहे . म्हणजे या पात्रांमध्ये आणखी एका पात्राची भर पडण्याची शक्यता दिसते आहे . ही मंडळी जशीच्या तशी असल्यामुळे इंद्रवदन आणि साहिलही जराही बदललेले दिसत नाहीत . आधीच्या सीझनमध्ये हे कुटुंब दक्षिण मुंबईत कफ परेड भागात राहणारं दाखवलं असलं तरीही प्रत्यक्ष त्याचं शूट झालं होतं , कांजूरमार्ग या मुंबईच्या उपरनगरात . आता फक्त त्या आलिशान घरातून मंडळी पेंटहाऊसमध्ये राहायला गेलीत . अर्थात आधीच्या सीझनप्रमाणेच इंद्रवदन - माया - रोसेश एका घरात राहतात आणि साहिल – मोनिषा त्यांच्याच मजल्यावरच्या दुसऱ्या घरात . पेंटहाऊसमध्येही मोनिषा आपला मध्यमवर्गीय वकूब जराही लपवत नाही , असं दुसऱ्या सीझनच्या पहिल्या भागातून दिसतं . छोटय़ा पडद्यावरचं हे गुजराती कुटुंब म्हणजे विनोदनिर्मितीचा अर्क होतं . एकाच कुटुंबात राहणारी , एकत्र जगणारी , एकत्र वाढणारी माणसं किती वेगवेगळी असू शकतात , त्यांच्यात किती टोकाचे मतभेद असू शकतात , ती एकमेकांशी भांडतात , चिडतात , टोचून टोचून बोलतात , उणीदुणी काढतात पण ती एकमेकांना नाकारत नाहीत . एकमेकांची स्पेस मान्य करून , एकमेकांना जसं आहे तसं स्वीकारून , पण तरीही आपली दुसऱ्याबद्दलची नाराजी जराही न लपवता छपवता , ती उघडपणे मांडत , एकमेकांच्या उखाळ्यापाखाळ्या काढत या साराभाई मंडळींनी तब्बल दोन वर्षे टीव्हीच्या छोटय़ा पडद्यावर जो संसार केला , तो कमालीचा देखणा होता . पहिल्या सीझनमध्ये मनीषा हे सुनेचं नाव सासूला म्हणजे मायाला भयंकर मध्यवर्गीय वाटतं , म्हणून ती ते लग्नाच्या आधीपासूनच बदलून टाकून मोनिषा असं करून टाकते . तर आता तिची मोनिषाने आपल्या मुलाला , म्हणजे सात वर्षांच्या अर्णवला गुड्डू म्हणण्यावरून कुरकुर चालली आहे . हे असं पंजाबी लोकांसारखं गुड्डू , पम्मी वगैरे म्हणायचं नाही , असं ती बजावत राहते . मोनिषाला सासूचं नाटकी , तथाकथित उच्चवर्गीय वागणं अजिबात आवडत नाही . ती तिच्या परीने कधी कधी जराही दखल न घेता किंवा आपला स्वभाव जराही न बदलता सासूला विरोध करत राहते . सासू सारखं सारखं टोकत असली तरीही मोनिषाचा उत्साह , आनंद जराही कमी होत नाही , हे खरं पण मायाच्या उच्चवर्गीय वागण्यापुढे ती काहीशी दबल्यासारखी वाटत राहते . प्रत्यक्ष समाजातही तसंच दिसत असतं . आपल्या वाटय़ाला आलेलं जगणं आनंदात जगण्याचा प्रयत्न करणारा मध्यमवर्गीय कुणी तरी पैशाचा तोरा दाखवला की बुजून जातो . उच्चवर्गातला खोटेपणा , कृत्रिम - नाटकी , उथळ वागणं , मध्यमवर्गाला तुच्छ लेखणं हे सगळं पाच - सात वर्षांपूर्वी आलेल्या सागर भल्लारीच्या ‘भेजाफ्राय’ या सिनेमातूनही नेमकेपणाने मांडलं होतं . ‘साराभाई’मधूनही दिग्दर्शकाने तेच मांडलं आहे . अर्थात याचा सरसकट अर्थ सगळे उच्चवर्गीय आढय़ताखोर आणि सगळे मध्यमवर्गीय बावळट - भोळसट असा होत नाही . त्यातल्या ग्रे शेड्स लेखकाला दाखवायच्या आहेत . आनंदात जगणारं भारतीय कुटुंब आणि त्याच्या जगण्याचा पैस मांडताना लेखकानं ‘साराभाई’ कुटुंबाच्या माध्यमातून त्याला जे म्हणायचं आहे , ते म्हणून घेतलं आहे . आणि लेखकाचं म्हणणं पडद्यावर मांडताना सतीश शाह , रत्ना पाठक , सुमीत राघवन , रुपाली गांगुली यांनी कमालीची मजा आणली आहे . त्यामुळे आता दुसऱ्या इनिंगमध्ये ‘साराभाई’ मंडळींकडून तेवढय़ाच अपेक्षा आहेत . वैशाली चिटणीस response . lokprabha @ expressindia . com सौजन्य – लोकप्रभा


भारत बायोटेक या कंपनीने चिकुनगुन्या प्रतिबंधक लस तयार केली असून त्याच्या पहिल्या टप्प्यातील मानवी चाचण्या सुरू करण्यात आल्या आहेत . सुरक्षितता , सहनशीलता व रोगप्रतिकारकता याबाबत या चाचण्या होत असून साठ स्वयंसेवकांवर त्याचा प्रयोग करण्यात आला . काही लोकांना खोटी लस तर काहींना औषध असलेली लस देण्यात आली . सीएचआयकेव्ही असे या लसीचे नाव आहे . भारतातील चिकुनगुन्याच्या विषाणूवर आधारित ही लस असून २०१६ मध्ये तिच्या वैद्यकीय चाचण्या सुरू करण्यात आल्या होत्या . त्यानंतर भारतीय औषध नियामकांनी या लसीला परवानगी दिली होती . कंपनीने सीएचआयकेव्ही लस तयार केल्याची घोषणा करताना भारत बायोटेकचे अध्यक्ष कृष्णा एल्ला यांनी सांगितले की , चिकुनगुन्यात आधुनिक व घातक विषाणूंचा समावेश असतो . त्यामुळे त्यावर लस तयार करणे आवश्यक होते . मानवी चाचण्यांनंतर लस वापरात येईल . कंपनीने त्यासाठी २००७ मध्ये पेटंट घेतले आहे त्यानंतर २०११ मध्ये दुसरे पेटंट घेतले असून ते अमेरिका , युरोप , चीन , इंडोनेशिया व दक्षिण आफ्रिकेत मान्य झाले आहे . पहिल्या टप्प्यातील मानवी चाचण्यांनंतर दुसऱ्या व तिसऱ्या टप्प्यातील वैद्यकीय चाचण्या घेतल्या जाणार आहे . जागतिक आरोग्य संघटनेच्या मते चिकुनगुन्या रोग ६० देशांत असून तो जिनस अल्फाव्हायरसमुळे होतो व डासांतून पसरतो .


रॉजर फेडररने पीटर गोजोझिकचा ६ - ४ , ६ - ४ असा सरळ सेटमध्ये पराभव करून एटीपी सिनसिनाटी मास्टर्स टेनिस स्पर्धेत शानदार सलामी नोंदवली आहे . २०१५नंतर प्रथमच या स्पर्धेत उतरणाऱ्या फेडररने आगामी अमेरिकन खुल्या स्पर्धेसाठी आपण सज्ज असल्याचा इशाराच जणू दिला आहे . फेडररने जागतिक क्रमवारीत ४७व्या स्थानावर असलेल्या जर्मनीच्या गोजोझिकचा ७२ मिनिटांत पराभव केला . गेल्या आठवडय़ात वयाची ३७ वर्षे पूर्ण करणाऱ्या फेडररच्या खात्यावर २० ग्रँडस्लॅम विजेतेपदे आहेत . मात्र आता तो महत्त्वाच्या स्पर्धामध्येच सहभागी होतो . दुखापतींमुळे मागील दोन वर्षे तो सिनसिनाटी स्पर्धेतही सहभागी होऊ शकला नव्हता . क्रोएशियाच्या बोर्ना कोरिचने डॅनिल मेदव्हेदेवचा ६ - २ , ६ - ३ असा पराभव केला . दक्षिण कोरियाच्या च्यूंग ोऑनने जॅक सॉकला २ - ६ , ६ - १ , ६ - २ असे नामोहरम केले . महिलांच्या दुसऱ्या फेरीत आठव्या मानांकित पेत्रा क्विटोव्हाने सेरेना विल्यम्सचे आव्हान ६ - ३ , २ - ६ , ६ - ३ असे मोडीत काढले . ऑस्ट्रेलियाच्या १६व्या मानांकित अॅश्लेघ बार्टीने चेक प्रजासत्ताकच्या मार्केटा व्होंड्रोसोव्हाचा ६ - ३ , ७ - ५ असा पराभव केला .


सुपर फोर फेरीत भारत आणि अफगाणिस्तामध्ये झालेला सामना आशिया चषक स्पर्धेतील सर्वात रंगतदार सामना ठरला . भारत अफगाणिस्तानचे २५३ धावांचे लक्ष्य सहज पार करेल असे अनेकांना वाटले होते . पण अफगाणिस्तानने सरस खेळ करुन भारताला २५२ धावांवर रोखले आणि सामना बरोबरीत सुटला . त्यावेळी भारतीय संघाला जितके वाईट वाटले असेल त्यापेक्षा जास्त दुःख स्टेडियममध्ये उपस्थित एका लहानग्या चाहत्याला झाले . त्याला आपले अश्रू आवरता आले नाहीत . त्याचे वडिल त्याची समजूत घालण्याचा प्रयत्न करत होते . पण त्याला आपले अश्रू रोखता येत नव्हते . स्टेडियममधील कॅमेऱ्यांनी हे दृश्य टिपले . रडणाऱ्या मुलाचा तो फोटो पाहून अनेकांचे मन हेलावले . ऑफ स्पिनर हरभजन सिंगने या मुलाचा फोटो टि्वट करुन त्याला समजवण्याचा प्रयत्न केला . रडू नकोस , फायनल आपणच जिंकू असे त्याने टि्वटमध्ये म्हटले होते . हरभजन सिंगच्या टि्वटला त्या मुलाचे वडिल अमरप्रीत सिंग यांनी प्रतिसाद देताना पाठिंबा दिल्याबद्दल आभार मानले . त्याचवेळी त्यांनी भुवनेश्वर कुमारने फोन करुन अरजानची समजूत घातल्याची माहिती दिली . ‘पाजी अरजान आता आनंदात असून शुक्रवारी होणाऱ्या फायनलकडे त्याचं लक्ष लागल आहे . भुवनेश्वर कुमारने स्वतः फोनवरुन त्याची समजूत घातली . शुक्रवारी आपणच फायनल जिंकू असे अमरप्रीत यांनी त्यांच्या टि्वटमध्ये म्हटले आहे . अरजानला फक्त भुवनेश्वर कुमारनेच फोन केला नाही तर त्या दिवशी अफगाणिस्तानचे खेळाडू राशिद खान आणि मोहम्मद शहझाद यांनी त्याच्यासोबत फोटो काढून त्याला आनंद दिला .


भारतीय संघातील वेगवान गोलंदाज इशांत शर्माची सध्या सोशल मीडियावर चांगलीच चर्चा रंगली आहे . यावेळी तो क्रिकेटच्या मैदानातील कामगिरीमुळे नाही , तर पत्नीच्या बहिणीने दिलेल्या प्रतिक्रियेमुळे तो प्रकाशझोतात आलायं . काही दिवसांपूर्वीच इशांतने पत्नीसोबत मालदिवमध्ये वेळ घालवला . इशांतची पत्नी प्रतिमाने तिच्या फेसबुक अकाउंटवरुन त्यावेळीचे काही आनंदी क्षण फेसबुक आणि इन्स्टाग्राम अकाउंटवरुन पोस्ट केले . त्यातील एका फोटोवर प्रतिक्रिया देत मेहुणीने इशांतची फिरकी घेतली . इशांतची पत्नी प्रतिमाने बोटींग करतानाचा एक फोटो शेअर केलाय . या फोटोवर अनेक प्रतिक्रिया उमटत आहेत . इशांतच्या चाहत्यांसह अनेकांनी जोडी सुंदर दिसते , अशा प्रतिक्रिया दिल्या . मात्र , इशांतच्या मेहुणीची प्रतिक्रिया चांगलीच लक्षवेधी ठरताना दिसते . तिने इशांतवर बाऊन्सरचा माराच केलाय . ‘मालदिवला जाऊन तुमच्या दोघांचा चेहरा खूपच काळा पडला आहे , जर सूर्य नसता तर तुम्ही दिसलाच नसता’ , अशी प्रतिक्रिया प्रशांतीने दिली . तिच्या या प्रतिक्रियेनंतर इशांतने हजरजबाबीपणा दाखवण्याचा प्रयत्न केला . ‘काळे होण्यासाठी लोक मेहनत घेतात , आम्ही आनंद घेताना काळे पडलोय’ , असे उत्तर त्याने दिले . यावर प्रशांतीने पुन्हा इशांतची फिरकी घेतली . ‘काळे होण्यात आनंद आहे , तर गोरे होण्यासाठी क्रिमचा वापर कशाला करतोस ? असा प्रतिप्रश्न तिने केला . प्रशांतीच्या या प्रश्नावर इशांतने माघार घेतली . इशांत शर्मा क्रिकेटच्या मैदानावरील खेळाव्यतिरिक्त लांब केसामुळे अनेकदा चर्चेत आला आहे . यापूर्वी भारत दौऱ्यावर आलेल्या ऑस्ट्रेलिया संघाचा कर्णधार स्टिव्ह स्मिथसोबत त्याची जुंपली होती . दोघांच्यात चांगलीच बाचाबाची झाली होती . यावेळी इशांतने स्टिव्ह स्मिथची केलेली नक्कल सोशल मीडियावर चांगलीच गाजली होती .


प्रवासाच्या परिभाषा बदलत प्रदर्शित झालेल्या ‘कारवाँ’ या चित्रपटाने पहिल्या दिवशी १ . ५० कोटी रुपयांची कमाई केली आहे . इरफान खान , मराठमोळी मिथिला पालकर आणि मल्याळम सुपरस्टार दुल्कर सलमान यांच्या महत्त्वाच्या भूमिका असणाऱ्या या चित्रपटाने प्रेक्षकांती मनं जिंकली आहेत . असं असलं तरीही ‘फन्ने खान’ आणि ‘मुल्क’ या चित्रपटांचं आव्हानही ‘कारवाँ’ला झेलावं लागत आहे . एक अनपेक्षित पण , तितकाच हवाहवासा प्रवास या चित्रपटातून साकारण्यात आला आहे . आकर्ष खुराना दिग्दर्शित या चित्रपटाच्या निमित्ताने इरफान खानही बऱ्याच काळानंतर प्रेक्षकांच्या भेटीला आला आहे . सध्याच्या घडीला तो उपचारासाी परदेशात असला तरीही त्याचा हा ‘कारवाँ’ मात्र प्रेक्षकांना हवाहवासा वाटत आहे . वाचा : मृत्यू मला कोणत्याही क्षणी कवटाळू शकतो - इरफान खान ‘कारवाँ’च्या निमित्ताने दाक्षिणात्य सुपरस्टार दुल्कर सलमान आणि वेब विश्वात नावाजलेल्या मिथिला पालकरने बॉलिवूडमध्ये पदार्पण केलं आहे . त्यातच इरफानसारख्या तगड्या अभिनेत्याची जोडही त्यांना मिळाली असल्यामुळे चित्रपट आणखीनच रंगतदार झाला आहे . मुख्य म्हणजे हा चित्रपट प्रदर्शित होण्यापूर्वीपासूनच त्याच्या कमाईच्या आकड्यांकडे अनेकांचं लक्ष लागून राहिलेलं होतं . मिथिला , दुल्कर आणि इरफान या तिघांच्याही चाहत्या वर्गाचा फायदा या चित्रपटाच्या कमाईमध्ये दिसून येणार अशी शक्यताही वर्तवण्यात येत होती . पण , तुलनेने ‘कारवाँ’च्या कमाईचे आकडे संथ गतीने पुढे सरकत असून , आता ते नेमकी किती उंची गाठतात हे पाहणं महत्त्वाचं ठरणार आहे .